Pemuda UMNO beri amaran Ahli Parlimen DAP jangan jadi batu api

Pemuda UMNO memberi amaran kepada Ahli Parlimen (MP) DAP Kampar, Chong Zhemin, supaya tidak menjadi ‘batu api’ apabila menggesa Barisan Nasional (BN) mengambil tindakan terhadap MP yang menyokong Tan Sri Muhyiddin Yassin menjadi Perdana Menteri.

Pengerusi Tetap Pemuda UMNO, Mohd Hafeez Che Mat juga mengingatkan pemimpin DAP bahawa UMNO tidak berada di bawah telunjuk parti komponen Pakatan Harapan (PH) itu.

Menurutnya Zhemin sebagai seorang pemimpin DAP tidak perlu menjadi batu api dan mencari publisiti murahan serta mencampuri perkembangan muktahir UMNO dan BN.

“Sebarang cubaan pemimpin DAP untuk mencampuri urusan dalaman UMNO-BN boleh mengundang kesan rantaian negatif yang tidak diingini,” katanya hari ini (7 Februari 2023) merujuk kenyataan Zhemin yang juga Setiausaha Publisiti DAP Perak.

Pada Ahad lalu, Zhemin menggesa BN menyiasat dan mengambil tindakan disiplin terhadap semua MP yang menandatangani akuan bersumpah (SD) menyokong Muhyiddin menjadi Perdana Menteri selepas Pilihan Raya Umum Ke-15 (PRU-15).

Katanya tindakan disiplin perlu dikenakan terhadap mereka yang terlibat sekiranya BN mahu menjaga kestabilan kerajaan perpaduan dan mengelak insiden Langkah Sheraton berulang.

Mengulas lanjut, Mohd Hafeez berkata DAP juga tidak perlu mengajar UMNO cara untuk mengendalikan parti, sebaliknya perlu fokus kepada usaha dalam memastikan kerajaan baharu mampu menamatkan kemelut yang sedang dihadapi rakyat akibat kelembapan ekonomi pasca Covid-19.

“Chong Zhemin tidak perlu menjadi api dalam sekam jika mahu menjaga kestabilan kerajaan perpaduan. Perlu ditegaskan ini bukan bermakna UMNO-BN berada di bawah telunjuk DAP. DAP jangan sesekali lupa akan hal ini.

“Adalah sesuatu yang menjengkelkan apabila Chong Zhemin mengatakan bahawa beliau tiada niat untuk campur tangan urusan dalaman BN dan ingin mengelakkan tragedi Langkah Sheraton.

“Ingin diingatkan bahawa sebarang usaha atau langkah DAP dalam mencampuri urusan parti lain juga boleh menjejaskan jangka hayat kerajaan perpaduan di peringkat Pusat dan Negeri,” katanya lagi.


Bekalan air Lembah Klang mampu bertahan lapan bulan: LUAS

Lembah Klang bakal berdepan isu bekalan air sekiranya kemarau berlaku – yang dijangka pada 2025 – kerana bekalan hanya mampu bertahan untuk tempoh lapan bulan sahaja.

Bekalan air biasanya diperoleh melalui tiga kaedah iaitu menerusi empangan, kolam takungan dan air bawah tanah yang masing-masing boleh menampung penggunaan selama dua hingga empat bulan.

Menurut Pengarah Lembaga Urus Air Selangor (LUAS) Hasrolnizam Shaari, berdasarkan tiga kaedah itu, ia mampu menyediakan bekalan air sebanyak 5,000 juta liter sehari yang bersamaan dengan jumlah pengeluaran semasa, lapor Bernama.

“Kita perlukan kerjasama dan komitmen daripada semua pihak supaya terus menjaga kualiti air dengan mengelakkan sebarang insiden pencemaran,” katanya kepada pemberita pada majlis Hi-Tea bersama pengamal media di I-City hari ini.

Hasrolnizam juga berkata pembenihan awan adalah kaedah terakhir yang akan digunakan oleh pihaknya.

Beliau berkata Dasar Pelepasan Sifar (ZDP) dijangka dilaksanakan selewat-lewatnya Ogos depan namun ia tertakluk kepada kerajaan negeri.

“Kos atau bayaran bagi ZDP ini masih dalam sesi libat urus dengan pihak berkepentingan serta kilang manakala bayaran yang dikenakan akan diguna semula bagi tujuan pemuliharaan persekitaran termasuk sungai, parit dan muara,” katanya.


RON97 naik 6 sen

Harga runcit petrol RON95 dan diesel kekal pada RM2.05 seliter serta RM2.15 seliter bagi tempoh bermula 17 Februari sehingga 23 Februari 2022.

Kementerian Kewangan (MoF) bagaimanapun memaklumkan harga runcit petrol RON97 naik 6 sen kepada RM3.27 berbanding minggu lalu sebanyak RM3.21 seliter.

Mof dalam satu kenyataan berkata harga runcit produk petroleum secara mingguan itu mengikut formula Automatic Pricing Mechanism (APM).

Menurut kementerian itu, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

Sungguhpun begitu, harga pasaran sebenar bagi kedua-dua produk meningkat melebihi harga paras siling yang ditetapkan.

Harga runcit mengikut formula APM bagi RON95 dan diesel meningkat lebih 10 sen berbanding had harga siling yang ditetapkan.


Hadi dan Muhyiddin bertemu dua jam bincang perkukuh PN

Dua Presiden parti dalam gabungan politik, Perikatan Nasional (PN) bertemu bagi mengadakan perbincangan semalam ditengah-tengah spekulasi terdapat usaha untuk mewujudkan semula kerjasama dengan UMNO menerusi Muafakat Nasional (MN).

Presiden Bersatu, Tan Sri Muhyidddin Yassin dan Presiden PAS, Tan Sri Abdul Hadi Awang mengadakan pertemuan dan membincangkan hala tuju kerjasama politik dalam PN bagi menghadapi pilihan raya umum ke-15 (PRU-15) selepas timbul laporan terdapat pertemuan dengan Presiden UMNO, Datuk Seri Ahmad Zahid Hamidi baru-baru ini.

“Alhamdulillah. Perbincangan selama dua jam malam tadi yang amat bermakna. Banyak perkara dipersetujui untuk memperkukuhkan Perikatan Nasional dalam menghadapi PRU-15,” kata Muhyiddin dalam status terbaharu di akaun Facebooknya hari ini.

Turut dimuatnaik gambar pertemuan Hadi dengan Muhyiddin yang turut disertai bersama Naib Presiden PAS, Datuk Seri Dr Ahmad Samsuri Mokhtar dan Timbalan Presiden Bersatu, Datuk Seri Ahmad Faizal Azumu bersama Naib Presidennya, Datuk Dr Radzi Jidin.

Terdahulu, media melaporkan Muhyiddin berkata ada membaca laporan dakwaan membabitkan Presiden Pas dan Presiden UMNO itu, dan perlu mengetahui kedudukan sebenar.

“Saya ada membaca berita (laporan akhbar mengenai dakwaan Abdul Hadi bertemu Ahmad Zahid) dan saya juga berminat untuk mengetahui perkara yang sebenarnya.

“Jadi, saya akan dapatkan pengesahan Abdul Hadi dalam pertemuan yang telah ditetapkan Isnin atau Selasa ini,” katanya pada Sabtu lalu.

Laporan media sebelum ini juga mendakwa Hadi dan Zahid mengadakan pertemuan untuk menghidupkan semula MN bagi mengelakkan pertembungan dua parti itu pada PRU-15.

Laporan itu turut menyebut pertemuan tersebut berlangsung Sabtu lalu dan keputusan perbincangan itu bakal dibawa ke mesyuarat Majlis Tertinggi (MKT) UMNO 30 September ini.

Mengulas lanjut, Muhyiddin menjelaskan selain mendapatkan penjelasan Pas, pertemuan itu juga akan turut membincangkan beberapa perkara penting lain sebagai persediaan menghadapi PRU-15.


Langkawi diiktiraf pulau terbaik di Asia Tenggara

Langkawi terdiri daripada gugusan 99 pulau di luar pantai Kedah, berjaya merangkul anugerah peringkat antarabangsa ‘Asia Best Awards 2022’ dan diiktiraf sebagai satu daripada Pulau Terbaik di Asia Tenggara baru-baru ini.

Ketua Pegawai Eksekutif Lembaga Pembangunan Langkawi (LADA) Nasaruddin Abdul Muttalib berkata anugerah itu membuktikan usaha dan dedikasi berterusan pihaknya terutama sepanjang pandemik iaitu semasa ketibaan pelancong ke pulau itu berada pada tahap kurang memuaskan, lapor Bernama.

Beliau berkata kejayaan manis itu turut diiringi dengan berita gembira apabila Four Seasons Resort Langkawi turut menerima anugerah The Best Beach and Upcountry Hotel in Malaysia 2022.

“Walaupun berdepan pelbagai cabaran, kami tetap optimis dan memikul tanggungjawab untuk memastikan pulau ini berdaya tahan dalam perjalanannya ke arah pemulihan dan kekal menjadi destinasi pelancongan pilihan ramai,” katanya dalam kenyataan hari ini.

Nasaruddin berkata sebagai agensi perintis dalam pembangunan pelancongan Langkawi, LADA memainkan peranan penting untuk menjadikan Langkawi destinasi pelancongan bertaraf dunia yang terkenal seperti sekarang.

Sementara itu, beliau berkata pihaknya menjangkakan ketibaan lebih ramai pelancong antarabangsa berpotensi menggiatkan semula ekonomi dan merangsang pendapatan masyarakat setempat.

“Bagi merealisasi hasrat ini, kami memberi tumpuan kepada empat komponen utama iaitu Pelancongan Leisure (Antarabangsa & Domestik), Mesyuarat, Insentif, Persidangan dan Pameran (MICE) dan Acara Pelancongan.

“Pelan tindakan kami merangkumi mempromosikan pelancongan berkonsepkan hijau, mencipta pengalaman dan bertanggungjawab, insentif seperti membeli-belah bebas cukai dan mewujudkan tempat yang menarik untuk Instagram bagi memastikan kami dapat mengekalkan kedudukan kami sebagai satu daripada pulau terbaik di Asia Tenggara,” katanya.


Kadar vaksinasi sudah tinggi tapi kes baharu dan kematian juga naik, kenapa?

Kes jangkitan Covid-19 harian dan kematian yang tinggi sebelum ini direkodkan pada ketika jumlah pemberian vaksin masih sedikit. Bagaimanapun keadaan berbeza yang berlaku sekarang ini apabila pemberian vaksin sudah tinggi, tapi kes jangkitan baharu dan kematian juga masih meningkat.

Bermula 6 Februari apabila jangkitan harian merekodkan 10,089, hampir setiap hari selepas itu kes baharu yang direkodkan mula meningkat dan melepasi 20,000, manakala kadar kematian harian juga menunjukkan trend peningkatan.

Perkara yang bermain banyak dalam pemikiran umum ketika ini mengapa senario ini berlaku walhal jumlah kumulatif vaksin diberi di bawah Program Imunisasi Covid-19 Kebangsaan (PICK) kini mencecah 66,441,964 dos, menurut data terkini CovidNOW.

Berdasarkan data terkini, seramai 14,176,241 (60.3 peratus) populasi dewasa pula telah menerima dos penggalak Covid-19.

Seramai 22,945,612 (97.5 peratus) populasi itu sudah lengkap divaksinasi, manakala 23,223,983 (98.7 peratus) menerima sekurang-kurangnya satu dos.

Bagaimanapun, orang ramai dan pemimpin politik yang sebelum ini lantang mengkritik kerajaan mengambil mudah dan seakan leka memandangkan masing-masing sudah menjalankan kehidupan  normal tanpa sebarang sekatan yang dikenakan kerajaan.

Berbeza dengan keadaan sebelum ini ketika Tan Sri Muhyiddin Yassin menjadi Perdana Menteri Kelapan. Ketika itu dunia masih belum ada vaksin dan hanya baharu menemui penawar untuk melawan virus membunuh tersebut.

Kini, pentadbiran kerajaan di bawah Perdana Menteri baharu selepas Muhyiddin dijatuhkan oleh sekumpulan Ahli Parlimen UMNO yang bersekongkol dengan Ketua Pembangkang Datuk Seri Anwar Ibrahim juga masih berdepan kadar jangkitan dan kes kematian yang masih tinggi.

Mengapa semua ini berlaku dan adakah ia berpunca akibat sikap orang ramai yang mengambil mudah dalam langkah menjaga prosedur operasi standard (SOP) yang digariskan?

Atau adakah ini berpunca kerana ahli politik sendiri yang tamak dan dahagakan kuasa walaupun rakyat sedang menderita?

Untuk rekod, negara akan berdepan Pilihan Raya Negeri (PRN) untuk kali ketiga kerana masing-masing parti politik sibuk hendak berkuasa dengan menjadikan rakyat sebagai tikus makmal hanya kerana mahu menguji kemampuan parti masing-masing.

Muhyiddin sebelum ini melaksanakan Pengisytiharan Darurat ketika memegang tampuk pemerintahan bagi mengelak pilihan raya dijalankan dan membahayakan nyawa orang ramai, namun Presiden PKR, Anwar bersama-sama anak muridnya sibuk mendesak supaya ia dibatalkan atas alasan gagal menyekat penularan Covid-19.

Isu Darurat dijadikan modal politik Anwar untuk menyerang Muhyiddin, ia kemudian disambut oleh Presiden UMNO, Datuk Seri Ahmad Zahid Hamidi dan hasilnya kini rakyat terpaksa berdepan satu persatu PRN disebabkan kebebalan pemimpin politik pembangkang dan segelintir dalam UMNO.

Anwar dan anak muridnya, Zahid sebelum ini menuduh Darurat gagal dalam menyekat penularan Covid-19, namun selepas ia dibatalkan adakah Covid-19 tidak menular dan kes semakin turun?

Covid-19 tidak akan hilang dengan serta-merta kerana penawar untuk mencegahnya berjangkit masih belum ditemui, vaksin sekadar berfungsi memberi imunisasi untuk melawan virus tersebut tetapi tidak akan menyebabkannya merebak.

Dengan kemunculan varian baharu, penularan Covid-19 tidak dapat dihentikan dan seperti dijangkakan ia masih merebak sehingga ke hari ini.

Begitu juga dengan langkah melaksanakan Darurat sebelum ini tidak dapat menghapuskan Covid-19 hilang daripada muka bumi tetapi ia sekurang-kurang dapat memperlahankan kadar jangkitan dan memastikan vaksin dapat diberikan dengan cepat kepada orang ramai.

Hanya kerana cita-cita hendak menjadi Perdana Menteri dan peribadi, rakyat dijadikan bahan kajian dan pemimpin politik tidak kisah dengan kesempitan dan kesengsaraan hidup rakyat, tetapi yang lebih mereka pentingkan adalah bagaimana untuk merampas kuasa dan terus berkuasa.

Anwar dan pembangkang membantah pilihan raya diadakan tetapi tidak pasti sama ada beliau sedar atau tidak bahawa tiada mekanisme dalam peruntukan Perlembagaan untuk menangguhkan pilihan raya berlangsung selain dengan langkah Darurat.

Sia-sia serta sudah terlambat untuk Anwar dan pembangkang membantah pilihan raya diadakan kerana ia tidak akan memberi kesan apa-apa memandangkan tiada peruntukan dalam Perlembagaan yang boleh menghalang ia daripada dijalankan.

Pembangkang perlu sedar, langkah bersekongkol dengan kerajaan yang dipimpin UMNO hanya akan membunuh diri mereka sendiri dan lihat apa yang berlaku sekarang ini, penyokong sendiri pun sudah hilang kepercayaan terhadap mereka dan buktinya kekalahan memalukan dua PRN di Melaka dan Sarawak adalah gambaran sebenar rakyat menolak mereka.

Menjelang PRN Johor, rakyat sekali lagi terpaksa menggadaikan nyawa dan mengambil risiko apabila perlu turun untuk mengundi ekoran tindakan kerajaan dipimpin Menteri Besar UMNO yang sengaja membubarkan Dewan Undangan Negeri (DUN) bagi memberi laluan PRN diadakan.

Jika rakyat tidak mahu melihat satu lagi pilihan raya diadakan selepas ini, mereka perlu mencari jalan untuk menghentikannya. Kuasa kini ditangan anda dengan satu kertas pada PRN Johor nanti.

Pengundi perlu memilih parti politik yang tidak menyusahkan mereka, jika tidak mungkin mereka merancang mahu mengadakan satu lagi pilihan raya yang lebih besar dan perlu menghentikan kegilaan ahli politik dengan memilih pemimpin yang benar-benar tidak gilakan kuasa dan tamak haloba.

Contoh pemimpin dan parti politik yang gila kuasa dan tamak sudah ada di depan mata, keputusan kini di tangan pengundi untuk menentukan masa depan mereka sama ada kekal diperbodohkan atau menjadi lebih bijak untuk mengajar ahli politik.


Beg tangan isteri MB Kelantan RM300, bukan macam Hermes

Dakwaan mengatakan isteri Menteri Besar Kelantan Datin Siti Zabidah Abd Hamid menggunakan beg tangan berharga RM26,000 adalah satu fitnah untuk menjatuhkan imej dan peribadi kerajaan PAS.

Unit Komunikasi Menteri Besar Kelantan dalam kenyataan hari ini berkata hakikat sebenar adalah beg tangan tersebut sekadar berharga sekitar RM300 bukannya mewah sehingga berharga RM26,000 seperti didakwa.

“Cubaan mereka fitnah untuk menjatuhkan imej dan peribadi kepimpinan Kerajaan Negeri.

“Kali ini adalah cubaan fitnah untuk menjejaskan reputasi YAB Menteri Besar Kelantan menerusi fitnah penggunaan beg tangan Isteri Menteri Besar yang berjenama mewah tanpa sebarang bukti dan usul periksa berkenaan status barangan tersebut.

“Dalam situasi musibah banjir, di saat kepimpinan Kerajaan Negeri bertungkus lumus menguruskan, membantu dan memberi khidmat terbaik kepada rakyat yang susah masih ada satu pihak yang mengambil pendekatan fitnah bagi mengundang keresahan awam.

“Rakyat tidak sepatutnya disajikan bahan fitnah dan persepsi jahat bagi tujuan “character assasination” yang berniat jahat untuk menjejaskan kredibiliti dan integriti kepimpinan Kerajaan Negeri,” kata unit itu.

Sementara itu, menjawab dakwaan yang tular di laman Facebook dan aplikasi WhatsApp itu, anak Menteri Besar yang dikenali sebagai Azma menyatakan beg berkenaan sebenarnya adalah hadiah daripadanya dan adik-beradik.

“Beg tu sebenarnya hadiah dari kami anak-anak kepada umi sempena Family Day 2022 (Hari Keluarga 2022).

“X dok modal sungguh waso ore pon nk fitnah2… umi oyak kalau beg RM26,000, baik beli emas (tiada modal sungguh orang ramai hendak fitnah. Ibu kata kalau beg harga RM26,000 baik beli emas,” katanya.


56 kematian semalam, 11 kes BID

Seramai 56 lagi pesakit meninggal dunia akibat komplikasi Covid-19 dalam tempoh 24 jam semalam (2 April 2022), meningkat berbanding 30 kes pada Jumaat.

Jumlah itu termasuk 11 kematian di luar fasiliti kesihatan sebelum mangsa dibawa ke hospital atau dikategorikan sebagai kes ‘brought in death’ (BID).

Angka terbaharu itu menjadikan kumulatif kematian sejak Mac 2020 hingga semalam meningkat kepada 35,069 kes, termasuk 7,397 kes BID, menurut laman sesawang CovidNOW, yang dikemas kini jam 8.20 pagi ini.

Bagaimanapun, tiada maklumat diberikan sama ada 11 kes BID itu turut membabitkan kalangan 196,491 pesakit yang menjalani kuarantin di rumah kerana positif Covid-19 pada tahap rendah atau tidak memerlukan rawatan intensif.

Data CovidNOW juga menunjukkan tiga negeri – Perak, Selangor serta Kuala Lumpur – mencatat 10 kematian semalam.

Sehingga semalam Selangor mencatat kumulatif kematian sebanyak 10,541 kes, diikuti Kuala Lumpur (2,801 kes); dan Perak (1,845 kes;).

Sejak awal 2020 hingga semalam, Selangor merekodkan kumulatif positif sebanyak 1,212,403 kes dengan 1,098,266 pesakit telah sembuh, dan 103,596 kes masih aktif, dengan 102,467 individu menjalani kuarantin di rumah.

Seramai 154 pesakit lagi ditempatkan di PKRC; 932 dimasukkan ke hospital; dan 43 pesakit dirawat di unit rawatan rapi, dengan 26 daripadanya memerlukan alat bantuan pernafasan.

Bagi negeri-negeri lain, Johor merekodkan lapan kematian, diikuti Kedah (tujuh); Melaka (tiga); masing-masing dua di Negeri Sembilan dan Pahang; serta masing-masing satu di Pulau Pinang, Sabah, Sarawak, dan Terengganu.

Tiada kes kematian akibat Covid-19 dicatat di Kelantan, Perlis, Labuan dan Putrajaya, semalam.


PRN Melaka: Calon ‘lompat’ BN menang PRU14 atas tiket PKR yakin

Dua kali melompat, calon Barisan Nasional (BN) yang mempertahankan kerusi Dewan Undangan Negeri (DUN) Rembia dimenanginya atas tiket PKR pada Pilihan Raya Umum Ke-14 (PRU14) lalu, Datuk Jailani Khamis yakin dipilih semula oleh pengundi pada Pilihan Raya Negeri (PRN) Melaka, 20 November ini.

Menurutnya ia berdasarkan kepada pencapaian beliau yang akan menjadi kayu ukur kepada pengundi untuk terus memberi mandat kepadanya dalam PRN Melaka nanti.

Pada PRU 2018 lalu, Jailani menang atas tiket PKR dengan majoriti undi 6,773 mengalahkan calon Barisan Nasional (BN), Norpipah Abdol yang juga penyandang kerusi itu, dan calon PAS, Rashidi Razak, dalam saingan tiga penjuru.

Susulan, tumbangnya Kerajaan Pakatan Harapan (PH) peringkat Persekutuan dan pembentukan Kerajaan Perikatan Nasional (PN) diterajui Bersatu pada Mac 2020, situasi politik di beberapa negeri, termasuk Melaka, tegang.

Dua Ahli Dewan Undangan Negeri (ADUN) daripada Bersatu semestinya turut meninggalkan gabungan PH Melaka. Serentak itu juga ADUN DAP, Datuk Norhizam Hasan Baktee mengisytiharkan dirinya menjadi ADUN Bebas yang menyokong PN/BN.

Pada masa sama Jailani turut mengisytiharkan keluar PKR dan menjadi ADUN Bebas yang juga menyokong PN/BN.

Dengan hanya 11 daripada 28 kerusi DUN, kerajaan PH Melaka pimpinan Adly Zahari dari AMANAH tumbang, dan ADUN UMNO Lendu, Datuk Seri Sulaiman Md Ali dilantik sebagai Ketua Menteri.

Mengikut catatan Wikipedia, Jailani pernah menjadi ahli UMNO tetapi meninggalkan parti itu pada 2016 dan melompat menyertai PKR, dua tahun sebelum PRU14 diadakan. Beliau sekali lagi melompat kembali kepada UMNO pada 2 Januari lalu dan dilantik sebagai Ketua Penerangan Bahagian Alor Gajah.

Berdasarkan temu bualnya dengan Astro Awani semalam, Jailani turut menawarkan enam Aku Janji sendiri, selain yang ditawarkan dalam manifesto BN.

Antara enam teras yang bakal dibawa ialah pendikan, keagamaan, kebajikan, isu anak muda dan belia, serta dua elemen baharu yang ditambah daripada manifestonya terdahulu pada PRU lalu iaitu ekonomi dan sektor perumahan.

Tetapi, Jailani tidak membuat Aku Janji untuk tidak melompat lagi setelah dua kali berbuat demikian dari UMNO ke PKR dan kemudian kembali kepada UMNO.

Jailani juga mendakwa beliau bertanding kali ini dalam keadaan ‘daif’, tidak mempunyai kekuatan kewangan, termasuk untuk menyediakan bendera BN.

Pada PRN Melaka kali ini, Jailani bakal berdepan saingan lima penjuru menentang bekas Yang Dipertua Majlis Perbandaran Alor Gajah Zamzuri Ariffin yang mewakili PN; Zamri Pakiri (PH) dan dua calon Bebas K Murali serta Sabarudin Kudus.


Buat keputusan muktamad, pintu rundingan masih terbuka, kata Azmin pada UMNO

UMNO perlu buat keputusan muktamad sama ada ingin mengadakan kerjasama politik bersama Perikatan Nasional (PN) atau tidak memandangkan pintu rundingan masih lagi terbuka ketika ini.

Pengarah Pilihan Raya PN, Datuk Seri Mohamed Azmin Ali bagaimanapun berkata, pihaknya tidak boleh menunggu terlalu lama kerana terdapat keputusan yang perlu dibuat terutama melibatkan jentera parti di peringkat akar umbi.

Justeru, Azmin yang merupakan Ahli Parlimen (MP) Gombak itu berharap, UMNO dapat membuat keputusan dan bersama PN demi kepentingan Melayu dan Islam.

“UMNO perlu buat keputusan muktamad mahu atau tidak bekerjasama dan biarlah rakyat yang menjadi hakim menentukan mana parti yang menolak perpaduan dan mana parti yang mahu mewujudkan kerjasama demi kestabilan negeri dan negara.

“Kita tidak pernah tutup pintu perbincangan tetapi masa itu penting untuk kita buat keputusan awal sebagai persediaan bagi jentera yang lebih efektif peringkat akar umbi.

“Bagi Bersatu, PAS dan Gerakan, perpaduan itu amat penting untuk menghadapi pelbagai bentik cabaran semasa dan negeri Melaka ini yang amat berpotensi dalam banyak sektor ekonomi khususnya sektor pelancongan dan perindusrian,” kata Azmin dalam laporan MalaysiaGazette.

Sementara itu, ketika menyampaikan ucapan pula, Azmin berkata, PN tidak akan menunggu pihak lain yang jelas tidak mahu bersama-sama dengan gabungan tersebut.

Beliau berkata, PN hanya menganjurkan perpaduan dan kebersamaan yang insklusif bagi pelbagai kaum di negara ini.

“Kalau ada pihak yang tidak mahu bersama kita biarkan mereka perang. Kita bertanggungjawab jaga kepentingan Islam dan Melayu tapi pada masa yang sama orang Cina rakyat Malaysia, India mereka jadikan Melaka jadi tanggungjawab kita PN wakili seluruh rakyat dalam PRN Melaka,” katanya lagi.


Selepas pelbagai kontroversi, MPP PKR terima keputusan rasmi pemilihan

Majlis Pimpinan Pusat (MPP) PKR memutuskan untuk menerima keputusan rasmi Pemilihan Keadilan 2022 yang telah diumumkan Jawatankuasa Pemilihan Pusat (JPP) parti itu, kata Pengarah Komunikasi PKR Fahmi Fadzil.

Dalam kenyataan hari ini beliau berkata, MPP sebelum ini telah meneliti laporan JPP berkaitan pembekal perkhidmatan yang membangunkan aplikasi ADIL serta firma audit forensik yang dilantik jawatankuasa itu, dan perkara itu dibincangkan dalam mesyuarat khas malam tadi, menurut laporan Bernama.

Katanya MPP menerima penjelasan penuh firma audit forensik bahawa langkah-langkah bersesuaian untuk memperbaiki kelemahan-kelemahan berkenaan telah diambil, yang memperakui wujud beberapa kelemahan pada peringkat pelaksanaan sistem berkenaan.

“Oleh yang demikian, MPP dengan ini menerima keputusan rasmi Pemilihan Keadilan 2022 yang telah diumum JPP,” katanya.

Beliau berkata MPP mengambil maklum sebahagian daripada 1,800 aduan yang diterima masih dalam penelitian JPP, serta menerima jaminan jawatankuasa itu akan menyelesaikan masalah berkenaan, selain memberi maklum balas bertulis kepada semua yang mengemukakan aduan.

“MPP turut diberi taklimat penuh oleh firma audit forensik berhubung dapatan audit lengkap bagi Pemilihan Keadilan 2022. Berdasarkan perbincangan dan pembentangan penuh malam tadi, MPP mengambil maklum bahawa sistem ADIL yang dibangunkan adalah suatu sistem dengan integriti yang utuh,” katanya.

Sementara itu Fahmi berkata Kongres Nasional Tahunan Parti Keadilan Rakyat (PKR) yang dijadualkan berlangsung pada 15 hingga 17 Julai ini akan diteruskan di Ideal Convention Centre (IDCC), Shah Alam, Selangor.


300 sekolah terjejas banjir, sebahagian sudah dibuka semula

Kementerian Pendidikan (KPM) mengenal pasti lebih 300 sekolah di seluruh negara yang terkesan akibat banjir besar baru-baru ini, namun sebahagian daripadanya daripada Kumpulan A telah dibuka untuk sesi persekolahan penggal ketiga hari ini.

Timbalan Menteri Pendidikan II Datuk Mohamad Alamin berkata sekolah yang masih belum dibuka itu disebabkan masih digenangi air, dijadikan pusat pemindahan sementara (PPS) atau masih dalam proses pembersihan.

Beliau berkata sekolah yang tidak dibuka mengikut jadual asal dijangka memulakan sesi persekolahan pada minggu hadapan.

“Ada sebahagian sekolah yang bermula hari ini di negeri kumpulan A dan ada beberapa yang belum dapat dibuka termasuk di Sabah, Pahang dan Selangor.

“Maklumat mengenai status sekolah ini akan dikemas kini oleh pejabat pendidikan daerah dari semasa ke semasa bagi menentukan pembukaan sekolah,” katanya kepada pemberita selepas meninjau kerja-kerja pembersihan di Sekolah Kebangsaan Pulau Paya yang terjejas akibat banjir, di Segamat, hari ini.

Memetik laporan Bernama, beliau berharap agar semua pihak dapat membantu kerja pembersihan sekolah supaya sesi persekolahan dapat dijalankan mengikut perancangan.

Mohamad berkata sebanyak 46 sekolah di Johor dijadikan PPS iaitu 15 buah di Segamat, Tangkak (13), Muar (tujuh), Mersing (empat), masing-masing tiga di Kota Tinggi dan Batu Pahat, serta Kluang (satu) susulan kejadian banjir yang melanda sejak 1 Jan lepas.

Setakat pagi ini, 27 sekolah di Johor masih tidak beroperasi kerana dijadikan PPS dan masih digenangi air manakala 19 sekolah memulakan sesi persekolahan penggal ketiga hari ini.

Beliau turut menjelaskan kementerian tidak akan membebankan pelajar yang tidak dapat menyertai sesi persekolahan kali ini dan memberi mereka ruang untuk berhadapan dengan proses pascabanjir ini sebelum masuk semula ke sekolah apabila semuanya selesai.

Katanya, lebih 14,000 pelajar yang terjejas akibat banjir dibenarkan untuk memakai pakaian biasa ke sekolah dan Kementerian Pendidikan turut memberi jaminan bekalan buku teks mencukupi bagi menggantikan lebih 260,000 buku teks yang rosak akibat banjir.


Krisis Melaka: Pulangkan aset kerajaan, kata KM ‘caretaker’

Ketua Menteri (KM) sementara Melaka, Datuk Seri Sulaiman Md Ali mengingatkan bekas Exco, Datuk Norhizam Hassan Baktee supaya memulangkan aset kerajaan, termasuk kenderaan yang digunakan.

Katanya ketiga-tiga mereka meletak jawatan serta-merta melalui surat kepada Yang di-Pertua Negeri Melaka, Tun Mohd Ali Rustam, bukannya dipecat

“Jadi mereka bukan lagi Exco dan segala kemudahan, semua (termasuk) kereta perlu dipulangkan kepada Setiausaha Kerajaan Negeri (SUK) mengikut peraturan dan prosedur.

“Mereka yang letak jawatan, dan sudah tidak lagi bersama kerajan negeri yang ada. Saya ‘caretaker’ itu sahaja, yang mana kalau tidak diperlukan dan minta saya turun (lepas jawatan), bila-bila masa saya boleh turun. Apa masalah?,” soalnya kepada wartawan.

Namun Sulaiman tidak memaklumkan sama ada bekas EXCO lain juga diarah memulangkan semua aset kerajaan kerana mereka bukan lagi Ahli Dewan Undangan Negeri (ADUN) atau Ahli Exco negeri.

Isnin lalu, kerajaan UMNO Melaka tumbang susulan tindakan tindakan empat ADUN, termasuk dua daripada parti itu, menarik sokongan mereka, menyebabkan Ali Rustam membubarkan Dewan Undangan Negeri (DUN) dan melantik Sulaiman sebagai ‘KM caretaker’.

Tiga lagi yang menarik sokongan mereka ialah bekas ADUN UMNO Sungai Udang, Datuk Seri Idris Haron; bekas ADUN UMNO Pantai Kundor, Datuk Nor Azman Hassan; dan bekas ADUN Bersatu Telok Mas, Datuk Noor Effandi Ahmad.

Sebelum ini, Norhizam mempertikaikan tindakan mengarahkan beliau memulangkan kenderaan rasmi itu sedangkan arahan sama tidak dikeluarkan kepada Exco lain memandangkan semua mereka kini bukan lagi wakil rakyat setelah DUN dibubarkan.


Rina sedia menghadap TMJ beri penjelasan kes Bella

Menteri Pembangunan Wanita, Keluarga dan Masyarakat Datuk Seri Rina Harun bersedia menghadap Tunku Mahkota Johor Tunku Ismail Sultan Ibrahim dan Che’ Puan Besar Khaleeda Bustamam bagi mempersembahkan status perbicaraan kes penderaan Bella.

Rina menerusi hantaran di Facebook beliau hari ini memaklumkan kementerian berkenaan akan mempersembahkan tindakan yang telah disusuli pihak kementerian dalam membantu perbicaraan kes itu, menurut laporan Bernama.

“Titah DYAM Tuanku yang berkenan menawarkan khidmat peguam secara percuma bagi menjalankan arahan memerhati (watching brief) bagi pihak KPWKM untuk kes ini amatlah bermakna buat pihak kementerian dalam memperkasakan usaha menegakkan keadilan buat adik Bella.

“Kementerian menyambut baik pelawaan ini dan akan bekerjasama rapat dengan pihak peguam yang dititahkan oleh DYAM Tuanku. Menjunjung kasih DYAM Tuanku,” menurut hantaran itu.

Rina berkata beliau terharu atas keprihatinan dizahirkan oleh baginda berdua yang sama-sama mengikuti perkembangan kes perbicaraan berkenaan.

Rina turut menyeru seluruh Keluarga Malaysia untuk berdoa agar urusan perbicaraan kes penderaan Bella dipermudahkan dan kebenaran dapat dibuktikan pada akhir perbicaraan.

Kes Bella tular di media sosial tahun lepas selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Beliau tidak mengaku bersalah atas kedua-dua pertuduhan.


Lombong Tasik Chini, Putrajaya tidak akan keluarkan sebarang kelulusan

Susulan isu penarahan di Tasik Chini, Putrajaya menegaskan tidak akan mengeluarkan sebarang kelulusan bagi aktiviti perlombongan di kawasan-kawasan pemeliharaan yang akan menjejaskan alam semula jadi.

Kementerian Tenaga dan Sumber Asli (KeTSA) berkata usaha bagi menjaga kelestarian tapak rizab biosfera Tasik Chini yang diiktiraf Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) adalah keutamaan dan perlu dijaga dengan sebaiknya.

“Selaras dengan fungsi kawal selia ini, KeTSA tidak akan mengeluarkan sebarang kelulusan untuk aktiviti perlombongan di kawasan-kawasan pemeliharaan seperti Hutan Simpanan Kekal (HSK), Kawasan Rizab Perlindungan mahupun kawasan yang telah diwartakan secara khusus seperti tadahan air atau Kawasan Sensitif Alam Sekitar (KSAS).

“Bagi maksud ini, Jabatan Mineral dan Geosains (JMG) tidak akan mengeluarkan sebarang Surat Kelulusan Skim Pengendalian Melombong (SKSPM) bagi permohonan dalam kawasan-kawasan berkenaan,” katanya dalam kenyataan hari ini.

Isu Tasik Chini menjadi perhatian selepas pendedahan pertubuhan bukan kerajaan (NGO), Persatuan Aktivis Sahabat Alam (Kuasa) berhubung kerosakan teruk akibat aktiviti perlombongan di Tasik Chini.

Kerajaan Negeri Pahang dilaporkan meluluskan kerja perlombongan di sekitar Tasik Chini di Pekan kepada sebuah syarikat.

Tasik Chini dan kawasan sekitarnya diiktiraf sebagai tapak rizab biosfera UNESCO pada 2009.

Mengulas lanjut, KeTSA berkata langkah mempertahankan Tasik Chini perlu diambil segera Kerajaan Negeri Pahang bagi mengelakkan status yang diberikan UNESCO sebelum ini ditarik balik.

“Diharapkan dengan adanya inisiatif daripada Kerajaan Negeri Pahang, pengiktirafan Tasik Chini sebagai tapak rizab biosfera MAB dapat terus dipertahankan.

“Pihak Sekretariat UNESCO Paris telah memberikan tempoh sehingga tahun 2022 untuk penilaian semula status tapak rizab biosfera Tasik Chini. Sebagai tapak rizab biosfera yang pertama di Malaysia, pengurusan Tasik Chini menjadi kayu pengukur kepada pengurusan semua khazanah alam semula jadi negara,” katanya lagi.

Terdahulu, Kerajaan Negeri Pahang yang sebelum ini berdegil akhirnya akur untuk campur tangan bagi menyelesaikan isu perlombogan di Tasik Chini.

Menteri Besarnya, Datuk Seri Wan Rosdy Wan Ismail berkata tindakan segera akan diambil bagi menangani perlombongan di Tasik Chini walaupun sebelum ini enggan melayan desakan orang ramai dan pertubuhan alam sekitar berhubung isu tersebut.

Sebelum itu, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah supaya kawasan Hutan Simpan Chini di Pekan seluas 4,600 hektar ditambah kepada 6,000 hingga 7,000 hektar bagi memastikan keindahannya dapat dikekalkan.


PAC gesa audit forensik lanjutan dibuat terhadap skandal LCS

Jawatankuasa Kira-Kira Wang Negara (PAC) meminta Kabinet membuat beberapa ketetapan pada Mesyuarat Kabinet akan datang susulan Laporan Pengauditan Forensik berkaitan program kapal tempur pesisir (LCS) yang dinyahklasifikasikan malam ini.

Pengerusi PAC Wong Kah Woh dalam satu kenyataan meminta supaya pengauditan forensik lanjut dilaksanakan oleh Boustead Heavy Industries Corporation Bhd (BHIC) ke atas projek LCS bagi melengkapi segala transaksi dan aktiviti berkenaan dengan pelaksanaan projek dan Surat Anugerah (LOA) dari 2015 sehingga kini.

“Walaupun kebanyakan LOA dikeluarkan oleh Boustead Naval Shipyard Sdn Bhd (BNS) dalam tempoh tersebut, namun pelaksanaannya adalah sekurang-kurangnya sehingga 2018.

“Laporan mendapati selagi kesemua transaksi dan aktiviti berkenaan dengan pelaksaannya sehingga 2018 belum disiasat dengan mendalam, berkemungkinan fakta-fakta penting untuk pembuktian kelakuan jenayah akan ditinggalkan,” katanya.

Selain itu, beliau berkata laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berkenaan enam buah projek kapal peronda generasi baru (NGPV), Integrated Logistics Support dan Commercial Package Programme oleh Tentera Laut Diraja Malaysia (TLDM) juga harus dinyahklasifikasikan.

Katanya, ini memandangkan timbulnya isu penggunaan wang peruntukan LCS untuk pembayaran hutang lapuk NGPV oleh BNS.

Skandal LCS tercetus susulan pendedahan PAC pada 4 Ogos lalu, dua tahun selepas memulakan siasatan terhadap kontrak bernilai RM9.13 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada Boustead Naval Shipyard Sdn Bhd (BNS) melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa PAC, lima kapal LCS sepatutnya telah siap dan diserahkan kepada kerajaan menjelang Ogos 2022.

Susulan itu, kerajaan bertindak menyahklasifikasi dokumen berhubung perolehan LCS dan terbukti terdapat nama pemimpin-pemimpin UMNO yang terlibat secara langsung dalam mengatur projek kapal itu.

Zahid yang juga Presiden UMNO didedahkan dalam dokumen itu menandatangani dalam satu surat yang menyokong perolehan itu diberikan kepada kontraktor pilihannya walaupun pada awalnya menafikan terlibat dalam meluluskan projek tersebut.

Untuk rekod, pemberian kontrak pembekalan enam kapal LCS itu diberikan ketika Barisan Nasional dan UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.


Lapor segera penipuan pakej haji: Titah Raja Muda Perlis

Raja Muda Perlis Tuanku Syed Faizuddin Putra Jamalullail menasihati mereka yang menjadi mangsa atau mempunyai maklumat mengenai penipuan pakej haji supaya segera membuat laporan kepada pihak berkuasa.

“Mereka yang menipu atau digelar sebagai ‘scam haji’ perlu dibawa ke muka pengadilan agar tiada lagi yang akan terpedaya dengan penipuan atas nama agama seumpama itu,” titah baginda menerusi satu kenyataan dikeluarkan oleh Majlis Agama Islam dan Adat Istiadat Melayu Perlis (MAIPs) hari ini.

Baginda bertitah demikian selepas menyerahkan sumbangan zakat MAIPs berjumlah RM21,000 kepada 30 orang asnaf terpilih dalam kalangan anak kariah Masjid Al Jabal A’la, Kampung Melayu, Kaki Bukit semalam.

Tuanku Syed Faizuddin menzahirkan rasa dukacita dengan apa yang berlaku ke atas sekumpulan bakal haji yang difahamkan telah ditipu oleh pihak tertentu yang tidak bertanggungjawab menawarkan pakej haji palsu.

“Jangan mudah terpengaruh dengan tawaran yang mempromosikan pakej haji furada yang belum tentu ada jaminan untuk sampai ke Tanah Suci.

“Tawaran menarik dengan peluang cepat tanpa menunggu giliran sering kali menjadi faktor utama bakal haji mudah percaya dan akhirnya tertipu,” titah baginda.

Baru-baru ini dilaporkan kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan bagi pakej haji visa furada. – Bernama


Saya tak kawal baju dia pakai: Khairy

Menteri Penyelaras Program Iminisasi Covid-19 Kebangsaan, Khairy Jamaluddin menjelaskan pemuda yang memakai baju parti politik ketika menerima suntikan vaksin adalah kakitangan Kementerian Kesihatan.

Beliau menjawab gambar yang viral di media sosial yang mengatakan ahli parti politik mendapat keutamaan untuk program vaksinasi berbanding warga emas.

Dalam Twitternya hari ini, beliau menjelaskan individu berkenaan adalah anggota barisan hadapan yang layak menerima vaksin lebih awal.

“Saya telah melihat kepada kes pemuda ini. Dia bekerja di Pejabat Kesihatan Lembah Pantai. Walaupun di bahagian pentadbiran, dia masih layak (untuk suntikan vaksin) sebagaimana kakitangan lain.

“Saya tidak mempunyai kawalan terhadap baju yang dia pilih untuk dipakainya,” kata Khairy.

Beliau menjawab ulasan pengguna Twitter Ulya Husamudin yang memuat naik gambar lelaki menerima suntikan vaksin Covid-19, dan memakai baju kemeja yang mempunyai logo Pemuda Negara.

Ulya juga bertanya mengapa pemuda PN dan UMNO diberi vaksin sedangkan ayahnya berusia lebih 60 tahun masih menunggi untuk menerima vaksin.

Mengikut laman Facebook Pemuda Negara, pergerakan itu adalah pertubuhan bukan kerajaan; wadah kepada generasi muda Malaysia yang mengangkat suara rakyat pelbagai kaum berlandaskan prinsip-prinsip demokrasi, keadilan dan kemakmuran bersama.

I have looked into the case of this gentleman. He works at Pejabat Kesihatan Lembah Pantai. Although in admin, he is still eligible. As are other admin staff at clinics/hospitals. I have no control over the shirt he chooses to wear. https://t.co/DFEcyjGiWK pic.twitter.com/FblneyFtZw

— Khairy Jamaluddin ??? (@Khairykj) April 15, 2021


Lebih 800,000 kanak-kanak terima vaksin Covid-19

Sebanyak 22.7 peratus atau 805,676 kanak-kanak berusia lima hingga di bawah 12 tahun telah menerima sekurang-kurangnya satu dos vaksin Covid-19 sejak PICKids dilancarkan 3 Februari lalu.

Semalam sahaja seramai 53,080 kanak-kanak telah menerima suntikan itu dalam usaha memastikan golongan berkenaan tidak mudah dijangkiti Covid-19, terutama varian Omicron yang mudah menular dan menjangkiti.

Dalam pada itu, Kementerian Kesihatan (KKM) juga memaklumkan lebih 14.51 juta individu dewasa atau 61.7 peratus, telah menerima dos penggalak sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021.

Sementara itu, sejak 24 Februari 2021 hingga semalam, seramai 22,948,037 atau 97.5 peratus populasi dewasa telah lengkap divaksinasi, manakala 23,227,580 atau 98.7 peratus lagi menerima sekurang-kurangnya satu dos.

Semalam saja, sebanyak 63,683 dos diberikan kepada golongan itu, termasuk membabitkan 62,840 individu dewasa menerima dos penggalak, 530 dos pertama dan 313 dos kedua.

Sejak 8 September tahun lalu hingga semalam juga seramai 2,800,421 atau 90.0 peratus remaja berusia 12 hingga 17 tahun telah lengkap divaksinasi, manakala 2,893,860 atau 93.0 peratus lagi menerima sekurang-kurangnya satu dos.

Keseluruhannya sebanyak 66,986,213 dos vaksin telah diberikan kepada populasi Malaysia, termasuk rakyat asing, sejak PICK dilancarkan pada 24 Februari tahun lalu.

Daripada jumlah itu, 25,748,458 atau 78.8 peratus daripada populasi Malaysia telah lengkap divaksinasi, dan 26,927,116 atau 82.4 peratus lagi menerima sekurang-kurangnya satu dos.


MP DAP gesa kerajaan ampunkan, beri vaksin kepada pekerja asing haram

Seorang Ahli Parlimen DAP, M. Kula Segaran mahu Putrajaya memberi vaksin kepada pekerja asing haram yang tidak mempunyai dokumen atas alasan supaya imuniti kelompok juga dapat dicapai melibatkan komuniti itu.

MP Ipoh Barat itu berkata menyedari kekangan melibatkan kumpulan pekerja asing haram tetapi mereka tidak boleh dipinggirkan daripada menerima suntikan vaksin Covid-19 kerana golongan itu mempunyai risiko lebih tinggi untuk dijangkiti.

“Alternatif lebih baik ialah pengampunan secara umum untuk migran tanpa dokumen dan memulakan usaha vaksinasi kepada golongan ini secara bergerak ke seluruh negara melalui kerjasama persatuan masyarakat.

“Pengampunan ini boleh bersifat sebagai langkah sementara, dengan meneliti punca mereka ini tidak mempunyai dokumen dan peranan mereka dalam ekonomi negara,” katanya lapor Bernama semasa sidang media di Parlimen.

Beliau menekankan tindakan mengasingkan atau menyasarkan pekerja kerana tidak mempunyai dokumen sah adalah tidak adil dalam situasi pandemik sekarang selain melanggar Konvensyen Buruh Antarabangsa.

Menurut Kula berdasarkan laporan terkini, 15 daripada 26 kluster Covid-19 telah dikenal pasti oleh Kementerian Kesihatan sebagai kluster tempat kerja.

“Terdapat ramai pekerja tanpa dokumen yang bekerja di kilang-kilang. Mereka juga biasanya tinggal dalam keadaan sesak, sekali gus menjadikan golongan ini lebih berisiko untuk dijangkiti Covid-19,” katanya.

Menurut laporan Bank Dunia, pada 2017 dianggarkan terdapat sekitar 2.96 hingga 3.26 juta pekerja asing, termasuk 1.23 hingga 1.46 milion pekerja migran di Malaysia berada dalam keadaan tidak teratur.

Kula berkata walaupun kerajaan menyasarkan rakyat Malaysia divaksin sepenuhnya pada Disember ini, namun negara masih berada dalam keadaan tidak selamat sehinggalah sebahagian besar pekerja asing yang sah mahupun tidak divaksin.

“Setiap individu yang mahu divaksin patut divaksin. Memandangkan kita sedang berusaha untuk mendapat bekalan vaksin yang cukup, vaksin patut diberikan juga kepada semua individu tanpa dokumen,” katanya.

Kula menambah vaksinasi bukan hanya dapat menyelamatkan nyawa, malah dapat mengurangkan kos bagi sistem kesihatan dan membantu negara untuk menamatkan sekatan pergerakan yang memberi kesan kepada ekonomi dan masyarakat.


RM2 bilion siapkan Buku RMK12?

Ketua Pembangkang, Datuk Seri Anwar Ibrahim hari ini mempersoalkan tindakan kerajaan yang didakwanya membelanjakan lebih RM2 bilion untuk menyiapkan Buku Rancangan Malaysia Ke-12 (RMK12).

Katanya peruntukan tersebut yang diberikan kepada konsultan luar negara sewajarnya diberikan kepada pakar-pakar dalam negara untuk menjalankan kajian, termasuk berkaitan kemiskinan, dalam menyiapkan Buku RMK-12.

“Saya difahamkan lima tahun dulu telah dibelanjakan RM1.8 bilion (kepada konsultan luar). Jadi saya nak tanya, lebih RM2 bilion diberikan kepada konsultan untuk menyiapkan Buku RMK12 ini, mungkin sebahagiannya (kandungan kajian) kita boleh guna pakai.

“Tetapi saya masih yakin, maklumat dan perancangan dalam negara boleh dan mampu dikendalikan oleh kepakaran dalam negara kerana mereka lebih faham masalah dalam negara.

“Siapa boleh faham masalah kemiskinan dan kesenjangan dalam negara, bukan pakar-pakar konsultan luar,”katanya ketika membahaskan RMK-12 di Dewan Rakyat, hari ini.

Anwar berkata kepercayaan untuk menguruskan ekonomi perlu diberi dalam kalangan warganegara Malaysia yang nyata lebih memahami keadaan negara.

Dalam pada itu, Anwar turut menggesa kerajan supaya memberi fokus kepada golongan Bumiputera dan B40.

“Daripada kita secara berterusan ingin memperkotak katikkan tentang kuota bumiputera dan sebagainya, saya mahu beri satu soalan kerana orang anggap kita ini tidak setuju dengan dasar Bumiputera. Apa salahnya kalau kita tumpukan latihan, mutu pendidikan dan mutu kesihatan awam kepada golongan miskin desa dan bandar yang majoritinya adalah golongan Bumiputera?

“Wujudkan peruntukkan itu dan bukannya ditekankan isu kedudukan di syarikat berkaitan kerajaan (GLC), soal kontrak, soal hendak lahirkan ramai jutawan. Kita tidak peduli perihal berjuta-juta, Bumiputera (kurang berkemampuan)yang patut diberikan keutamaan dan perhatian,” katanya.

Menerusi RMK-12, kerajaan menyasarkan untuk membasmi kemiskinan tegar menjelang 2025 dengan menumpukan kepada 2.9 juta isi rumah B40 dengan pendapatan bulanan di bawah RM4,850.

Perdana Menteri Datuk Seri Ismail Sabri Yaakob berkata, kerajaan memperuntukan perbelanjaan pembangunan sebanyak RM400 bilion dalam RMK-12, selain menjangkakan ekonomi negara pulih dan mencapai pertumbuhan yang lebih kuat antara 4.5 peratus hingga 5.5 peratus setahun setelah mengalami pergolakan pada akhir RMK-11 akibat pandemik Covod-19.


Dikritik umum peruntukan semasa PRN, Zahid kata ada garis panduan sendiri

Walaupun dikritik selepas mengumumkan peruntukan pemberian peruntukan di Terengganu, Datuk Seri Dr Ahmad Zahid Hamidi mempertahankan tindakannya tersebut.

Presiden UMNO itu berkata beliau mempunyai garis panduan sendiri dan menyifatkan pengumuman tersebut tidak melanggar undang-undang pilihan raya walaupun dibuat ketika musim Pilihan Raya Negeri (PRN) di enam negeri.

“Saya mempunyai garis panduan sendiri dan ia berdasarkan Akta Suruhanjaya Pilihan Raya. Jangan menggunakan perkara yang demikian untuk kata kononnya ini rasuah tetapi memberi wang dengan baiah, angkat sumpah mesti undi parti itu, tidak pula rasuah jadi jangan dwistandard dalam perkara ini,” katanya menurut laporan Bernama.

Zahid semalam mengadakan program di Seremban.

Jumaat lalu, Zahid yang juga Menteri Kemajuan Desa dan Wilayah (KKDW) mengumumkan peruntukan lebih setengah juta ringgit membabitkan Persatuan Belia Gabungan KETENGAH berjumlah RM100,000; selain RM250,000 untuk Majlis Belia Terengganu dan RM200,000 bagi persatuan permotoran di Terengganu.

Zahid yang juga Pengerusi Barisan Nasional (BN) dan Presiden UMNO, menyeru golongan muda yang hadir mengundi “gelombang biru dan merah” pada pilihan raya negeri 12 Ogos ini, sambil menambah jumlah yang diperuntukkan mungkin ditambah bergantung kepada keputusan pilihan raya pada 12 Ogos.

Pengumuman itu menyebabkan ramai pihak mempertikaikan langkah terbabit dengan sesetengah pihak menyifatkan peruntukan itu sebagai “rasuah” kepada pengundi di Terengganu.

Terdahulu, Timbalan Presiden PAS Datuk Seri Tuan Ibrahim Tuan Man yang meminta Suruhanjaya Pencegahan Rasuah Malaysia (SPRM) mewujudkan panduan khas bagi pemberian bantuan semasa pilihan raya oleh ahli politik.

Ia sebagai respons kepada kenyataan Ketua Pesuruhjaya SPRM, Tan Sri Azam Baki yang dilaporkan berkata tiada unsur rasuah dalam ucapan Ahmad Zahid di Terengganu pada Jumaat lepas.


Rehat dulu sebelum mula perjalanan pulang selepas cuti raya: PM

Perdana Menteri Datuk Seri Ismail Sabri Yaakob menasihatkan pengguna jalan raya supaya berhati-hati dan mendapatkan rehat secukupnya sebelum memulakan perjalanan pulang selepas tamat bercuti sempena Hari Raya Aidilfitri.

Beliau berkata ramai perantau sudah memulakan perjalanan kerana perlu kembali ke tempat kerja pada Isnin ini, menyebabkan banyak lebuh raya utama mengalami kesesakan, yang dilaporkan sudah bermula sejak semalam, lapor Bernama.

“Saya harap semua memandu dengan berhati-hati dan tidak memaksa diri.

“Jika penat atau mengantuk, saya harap boleh berhenti dahulu untuk berehat sebelum kembali meneruskan perjalanan untuk keselamatan diri dan keluarga.

“Jangan paksa diri untuk cepat sampai dan bagi saya, kita perlu mendisiplinkan diri semasa memandu,” katanya kepada pemberita di Rumah Terbuka Aidilfitri Parlimen Bera 2022 di Laman Kerayong di sini hari ini.

Ismail Sabri yang juga Ahli Parlimen Bera berkata beliau percaya pihak berwajib seperti Kementerian Pengangkutan, Kementerian Kerja Raya dan Lembaga Lebuhraya Malaysia (LLM) serta pengendali lebuh raya mempunyai perancangan jangka panjang untuk mengatasi kesesakan yang berlaku setiap kali musim perayaan.

Lebuh raya utama mulai sesak sejak beberapa hari sebelum raya kerana orang ramai mengambil peluang untuk pulang menyambut hari raya selepas dua tahun tidak berbuat demikian ekoran pelaksanaan Perintah Kawalan Pergerakan (PKP) bagi membendung penularan wabak Covid-19.

Cuti panjang yang bermula sejak hujung minggu lepas sebelum disusuli pelepasan umum disebabkan Hari Pekerja pada Ahad lepas, diikuti pelepasan Aidilfitri menyebabkan ramai mengambil cuti untuk berada lebih lama di kampung.


5,864 kes baharu Covid-19 hari ini

Sebanyak 5,864 jangkitan baharu Covid-19 dikesan di seluruh negara dalam tempoh 24 jam sehingga 12 tengah hari tadi, turun sedikit berbanding 6,060 yang dicatat dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadikan keseluruhan kes positif sejak wabak Covid-19 melanda negara awal tahun lalu kepada 2,466,663 kes.

Berdasarkan rekod Kementerian Kesihatan (KKM) sehingga semalam, empat negeri merekodkan jumlah tertinggi keseluruhan kes positif melebihi 200,000 iaitu Selangor, Sarawak, Johor, dan Sabah.

Selangor mencatat 710,709 kes positif diikuti, Sarawak (239,513 kes); Johor (216,864 kes); dan Sabah (216,743 kes).

Semalam, lima negeri merekodkan kenaikan jumlah jangkitan baharu Covid-19 dalam tempoh 24 jam sehingga 12 tengah hari iaitu Kedah, Pahang, Kuala Lumpur, Melaka, dan Putrajaya.

Kedah mencatat 470 jangkitan, berbanding 362 kes kelmarin, diikuti Pahang (367 kes baharu, 343 kelmarin); Kuala Lumpur (299 kes baharu, 262 kelmarin); Melaka (264 kes baharu, 253 kelmarin); dan Putrajaya (44 kes baharu, 31 kelmarin).

Dalam tempoh itu, Selangor merekodkan jumlah tertinggi jangkitan harian iaitu sebanyak 1,328 kes, namun ianya turun berbanding 1,431 yang dilaporkan semalam.

Maklumat mengenai pecahan kes hari ini akan dimaklumkan apabila memperoleh laporan daripada Jabatan Kesihatan Negeri.

Mengenai kadar kebolehjangkitan Covid-19 atau Ro/Rt, Dr Noor Hisham berkata, jangkaan mengikut kes seharian pada 29 Oktober 2021 untuk seluruh negara adalah 0.95.

Berdasarkan kepada data yang dikongsi oleh beliau, tiga negeri mencatat RT 1 ke atas iaitu Negeri Sembilan dengan RT 1.04; Putrajaya (1.00); dan Kuala Lumpur (1.00).

Sarawak mencatat kadar kebolehjangkitan terendah iaitu RT 0.83.


Wanita didenda RM56,000 guna dokumen palsu bagi laporan Mitra

Ketua pegawai pentadbiran sebuah syarikat didenda RM56,000 oleh Mahkamah Sesyen Kuala Lumpur hari ini selepas mengaku bersalah menggunakan penyata akaun dan baucar bayaran palsu bagi penyediaan laporan kepada Unit Transformasi Masyarakat India Malaysia (Mitra), tahun lepas.

Hakim Azura Alwi menjatuhkan hukuman tersebut terhadap J. Jayasri Nair, 30, yang mengaku bersalah terhadap tiga pertuduhan dihadapinya dan memerintahkan wanita itu dipenjara 32 bulan sekiranya gagal membayar denda tersebut.

Bagi pertuduhan pertama, mahkamah mengenakan denda RM20,000 manakala bagi pertuduhan kedua dan ketiga, wanita itu didenda masing-masing RM18,000.

Mengikut pertuduhan pertama, Jayasri sebagai ketua pegawai pentadbiran Syarikat Famox Plantation (M) Sdn Bhd didakwa menggunakan penyata akaun bank syarikat itu di Agro Bank Berhad bertarikh 21 April 2021 yang palsu bagi penyediaan laporan di pejabat Mitra di Putrajaya pada 28 Julai 2021.

Bagi pertuduhan kedua dan ketiga, dia dituduh menggunakan dua baucar palsu, masing-masing berjumlah RM6,400 bertarikh 3 Jan 2021 dan 23 Mei 2021 di tempat dan tarikh sama.

Pendakwaan dikemukakan mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang membawa hukuman penjara maksimum dua tahun atau denda atau kedua-duanya jika sabit kesalahan.

Berdasarkan fakta kes, syarikat tersebut telah menerima surat tawaran Geran Pembangunan Kewangan MITRA 2020 bagi Program Pembangunan Sosioekonomi Masyarkat India B40 di Malaysia melalui bidang pertanian pada 5 Nov 2020 dengan peruntukan sebanyak RM1,206,030 melibatkan 120 peserta selama 40 hari.

Oleh itu, pihak syarikat dikehendaki menyediakan Laporan Berkala dan Laporan Akhir sebagai bukti penggunaan wang itu (RM1,206,030), namun wanita itu telah memalsukan penyata akaun bank syarikat dan dua baucar bayaran dalam laporan berkenaan.

Terdahulu, Timbalan Pendakwa Raya Muhammad Asraf Mohamed Tahir memohon hukuman setimpal supaya menjadi pengajaran kepada tertuduh agar tidak mengulangi perbuatan sama selain mengambil kira faktor kepentingan awam.

Peguam P.G. Cyril merayu agar anak guamnya tidak dipenjarakan atas alasan wanita itu mempunyai anak yang masih kecil, berusia enam bulan selain tidak mempunyai rekod kesalahan lampau.


UMNO terus terperangkap persepsi ‘negatif’ jika Zahid kekal presiden

UMNO akan terus ‘terperangkap’ dengan persepsi negatif dalam kalangan sebahagian besar rakyat jika Datuk Seri Ahmad Zahid Hamidi kekal sebagai Presiden parti selepas pemilihan parti itu nanti.

Bagi mengelakkan perkara itu, UMNO memerlukan pemimpin baharu dengan hala tuju yang baharu untuk menerajui parti sekali gus mengembalikan zaman kegemilangannya seperti sebelum ini, menurut Utusan yang memetik kenyataan penganalisis politik, Prof Wong Chin Huat.

Beliau yang juga Timbalan Ketua (Strategi) Ibu Pejabat Asia, Rangkaian Penyelesaian Pembangunan Mampan PBB, Sunway University, berkata UMNO mempunyai kelebihan tetapi memerlukan ‘penciptaan semula’ bagi menarik pengundi Melayu konservatif.

“Namun, ini tidak boleh bercanggah dengan Pakatan Harapan (PH) hingga menjatuhkan kerajaan campuran. Maknanya, UMNO perlukan ‘perbezaan produk’ yang serasi dengan PH dan mampu menarik pengundi Melayu.

“Ia tidak boleh berasaskan naungan (patronage) yang menyebabkan UMNO ketagih dengan korupsi atau ultra nasionalisme kaum dan agama. Kalau UMNO cuba meniru PAS dalam Islamisasi yang keras pendekatannya, ia akan gagal sebagai produk tiruan.

“Apa pun pilihan, UMNO mesti berpisah dengan budaya naungan dan rasuah. Untuk kes pendakwaan Zahid, biarlah mahkamah mengadilinya,” katanya.

Mengulas lanjut, kata Chin Huat, UMNO berpeluang merampas semula sebahagian wilayahnya yang jatuh atau hilang dalam tempoh lima tahun jika pemilihan UMNO berjaya menobatkan pemimpin yang membawa hala tuju baharu parti.

Ditanya individu yang layak mengemudi parti selain Zahid, beliau berkata, ramai pemimpin yang berpotensi besar termasuk Timbalan Presiden UMNO, Datuk Seri Mohamad Hassan, Naib Presiden UMNO, Datuk Seri Mohamed Khaled Nordin dan bekas Ketua Pemuda, Khairy Jamaluddin.

“Ini terpulang pada apakah hala tuju baharu yang dapat diungkapkan dalam kempen pemilihan parti. Semuanya berpotensi. Jika tiada hala tuju baharu meskipun muka baharu menjadi presiden, masa depan UMNO tetap malap,” katanya.

Media sebelum ini melaporkan, Ahli Parlimen Sembrong, Datuk Seri Hishammuddin Hussein dan Khairy antara dua nama yang dijangka berani mencabar Zahid jika jawatan Presiden UMNO dibuka untuk dipertanding pada pemilihan parti.


PBM terima apa saja keputusan BN Isnin ini

Parti Bangsa Malaysia (PBM) akan menerima apa sahaja kemungkinan berhubung permohonan parti itu untuk menyertai Barisan Nasional (BN).

Bakal presiden parti berkenaan Datuk Zuraida Kamaruddin berkata keputusan itu dijangka diketahui sejurus selepas mesyuarat Dewan Tertinggi BN yang dijadual Isnin ini, menurut Bernama.

“PBM mempunyai semangat yang tinggi kerana saya melihat daripada pengalaman, kita boleh mengharungi apa sahaja kemungkinan,” katanya selepas merasmikan pejabat Majlis Pimpinan Negeri PBM Perak di Ipoh, hari ini.

Sebelum ini, Timbalan Pengerusi BN Datuk Seri Mohamad Hasan dilaporkan berkata keputusan permohonan PBM untuk menyertai parti itu akan dibuat kepemimpinan secara konsensus pada mesyuarat Dewan Tertinggi BN.

“BN ini merupakan parti yang keputusannya dibuat secara konsensus, semua pihak atau parti komponen dalam BN bersetuju, baru boleh. Tunggulah sehingga mesyuarat diadakan.

“Perbincangan akan diadakan semasa mesyuarat tersebut dan semua pihak mesti bersetuju, kalau ada satu pihak tidak bersetuju ia tidak akan boleh dilakukan,” kata Mohamad.

Sementara itu, Zuraida yang juga Menteri Perusahaan Perladangan dan Komoditi berkata PBM mempunyai calon berkaliber dengan rekod perkhidmatan yang bagus kepada rakyat, dalam menghadapi Pilihan Raya Umum Ke-15 (PRU15).

Beliau berkata rakyat tidak lagi mengundi calon wakil rakyat berdasarkan parti seperti diamalkan sebelum ini, sebaliknya memilih calon yang mampu memberi khidmat terbaik.

Untuk rekod, Zuraida sebelum ini bertindak keluar PKR dan menyertai Bersatu sebelum sekali lagi mengumumkan keluar parti dan menyertai PBM yang baharu ditubuhkan tahun lalu.


Rakyat perlu tahu PN telah buktikan kemampuan tadbir negara: Hadi

Rakyat perlu mengetahui bahawa Perikatan Nasional (PN) telah menunjukkan kebolehan dan bukti apabila berjaya memimpin negara melaksanakan banyak perkara, kata Presiden PAS Tan Sri Abdul Hadi Awang.

Sehubungan itu, beliau menyeru rakyat Malaysia memberi mandat kepada PN pada Pilihan Raya Umum Ke-15 (PRU-15) untuk memerintah bagi membentuk sebuah kerajaan yang benar-benar kukuh dan kuat.

“Alhamdulillah kita (PN) dapat atasi masalah ekonomi dalam keadaan berhempas pulas.

“Ini dapat dilihat sendiri oleh rakyat. Ini rakyat kena tahu PN telah menunjukkan bukti dalam masa pemerintahan berjaya memimpin negara melaksanakan banyak perkara,” katanya pada pelancaran PN Negeri Terengganu, malam tadi.

Timbalan Pengerusi PN itu berkata langkah melancarkan PN di seluruh negara adalah untuk memberi tawaran dan mengajak rakan-rakan daripada Umno serta parti-parti lain ikut sama dalam PN.

“Ini untuk sama-sama mengambil tanggungjawab untuk selamatkan negara, bukan nak rebut kuasa, (tapi) untuk selamatkan negara. Ini tanggungjawab kita semua,” katanya memetik laporan Harakah.

Abdul Hadi yang juga Ahli Parlimen Marang itu berkata Pakatan Harapan (PH) yang menewaskan Barisan Nasional (BN) pada PRU-14 lalu telah menunjukkan dasar ‘tikus membaiki labu’ dalam pemerintahannya.

Mengimbas kembali ketika pentadbiran PH sebelum ini, beliau menjelaskan PAS telah menggerakkan langkah berunding dengan Parti Pribumi Bersatu Malaysia (Bersatu) yang ketika itu berada dalam PH dan mengajak melakukan satu perubahan besar.

“Kerajaan gabungan PKR, DAP, BERSATU dan PAN yang membentuk PH ketika itu, cuba merungkai asas-asas penting dalam Perlembagaan Persekutuan.

“(PH) cabar Islam, cabar hak istimewa orang Melayu. Buat macam-macam nak rungkai. Asas yang penting dalam Perlembagaan, nak dirungkainya. Berani cabar, hina Islam dan macam-macam.

“Akhirnya PAS berunding dengan pimpinan Bersatu dalam PH mengajak buat satu perubahan melalui Parlimen, melalui demokrasi. (Tetapi) Jumlah ahli Parlimen yang cukup.

“Oleh kerana PAS dengan Bersatu sahaja tak cukup, mesti ajak UMNO… berunding dengan UMNO, ajak UMNO sama. Alhamdulillah, terdapat kalangan UMNO yang menerima perubahan ini. Maka berlakulah kerusi yang cukup untuk ubah kerajaan.

“Dan terus-terang dalam perundingan ini PAS mencadangkan Tan Sri Muhyiddin Yassin jadi Perdana Menteri kerana beliau sudah berada dalam kerajaan. Dengan sebab itu kita cadangkan beliau jadi Perdana Menteri.

“UMNO kena ikut… alhamdulillah UMNO ikut. Muhyiddin jadi Perdana Menteri dan kita memerintah. Oleh kerana gabungan ini perlu ada nama. Kita namakan Perikatan Nasional,” katanya.

Abdul Hadi berkata UMNO bagaimanapun enggan menyertai PN di mana hanya mahu bersama PAS sahaja sedangkan gabungan dua parti itu sahaja tidak cukup untuk memerintah kerajaan.

Bahkan PAS katanya, menerima penubuhan Muafakat Nasional (MN) dengan syarat ia menggabungkan tiga parti besar Melayu dan Bumiputera, iaitu bukan hanya PAS dengan UMNO sahaja.

“Ini gabungan MN. Dalam masa yang sama diajak kaum-kaum lain, parti bukan Islam dalam gabungan PN, dua gabungan. Ini cadangan kita. Bila kita tekan UMNO, (mereka) terima Bersatu masuk MN.

“(Tetapi) Bila sampai masa nak lancar, dia (UMNO) tangguh-tangguh. Bukan kita yang tangguh, UMNO yang tangguh. Pimpinan dia yang tangguh-tangguh, bukan semua pimpinan. Pimpinan yang paling tinggi tangguh.

“Tak boleh nak buat. Dia buat masalah, UMNO buat masalah. Dia nak buat jajaran baru, macam-macam, tapi tak dapat sokongan daripada semua ahli-ahli UMNO,” katanya lagi.

Abdul Hadi juga menjelaskan demi mempertahankan kerajaan, maka PN terpaksa mencadangkan Muhyiddin meletak jawatan Perdana Menteri secara terhormat, bukan untuk merebut jawatan.

“Bukan mudah nak letak jawatan Perdana Menteri ni. Letak jawatan oleh kerana tolak ansur, kita terima Perdana Menteri daripada UMNO untuk memimpin negara. Maka pemerintahan boleh dilangsungkan.

“Padahal dalam masa PN itu banyak perkara yang boleh kita buat. Kalau dulu UMNO ada masalah-masalah, terpaksa berhenti. PH (juga) tak boleh laksanakan tugas. Banyak manifesto dia, janji-janji tak boleh, janji yang mustahil, tak boleh buat.

“Semua rakyat tahu ini, janji bohong, tak boleh buat, menyebabkan rakyat serba salah, maka berlakulah perubahan kepada PN. Masa PN kita tak ada manifesto.

“Kita ada agenda menghadapi masalah wabak (Covid-19), menghadapi masalah ekonomi, menghadapi masalah, semua kita dapat hadapi dengan sebaik-baiknya.

“Walaupun dunia dilanda oleh krisis wabak, dilanda oleh krisis ekonomi. Dunia dilanda krisis ekonomi, bukan Malaysia saja. Oleh kerana Malaysia duduk dalam dunia, Malaysia kena samalah,” katanya.


Kes Bung Moktar, isteri: Mahkamah tolak maklumat diperoleh SPRM

Mahkamah Sesyen Kuala Lumpur hari ini memutuskan maklumat yang diperoleh pegawai penyiasat Suruhanjaya Pencegahan Rasuah Malaysia (SPRM) daripada sumber yang tidak diketahui, tidak boleh dikemukakan pada perbicaraan kes rasuah melibatkan Datuk Seri Bung Moktar Radin.

Maklumat itu diperoleh Penguasa Kanan Mohd Haris Ibrahim daripada salah seorang pegawai atasannya yang membawa kepada siasatan terhadap Bung Moktar dan isterinya, Datin Seri Zizie Izzette A Samad.

Memetik laporan Utusan, Hakim Rozina Ayob ketika membenarkan bantahan awal pihak pembelaan berpuas hati bahawa maklumat itu tidak boleh dianggap sebagai laporan maklumat pertama (FIR) kerana ia tidak mematuhi peruntukan Akta SPRM 2009.

Mohd Haris, 42, yang merupakan saksi terakhir pendakwaan ketika memberi keterangan pada 12 April lalu menyatakan, pada 9 Jun 2016 beliau menerima arahan daripada pegawai atasan itu di Ibu Pejabat SPRM di Putrajaya untuk menulis aduan berkaitan satu kes.

Maklumat itu bagaimanapun dibantah oleh pihak pembelaan atas alasan ia bersifat dengar cakap (hearsay) dan boleh memprejudiskan Bung Moktar yang kini dibicarakan atas pertuduhan rasuah manakala isterinya didakwa bersubahat.

Pada perbicaraan lalu, pihak pembelaan berhujah, aduan tersebut tidak boleh dianggap sebagai FIR kerana ia dibuat berdasarkan maklumat yang diterima daripada seorang pegawai atasan selaku pihak ketiga, bukan daripada pemberi maklumat.

Oleh yang demikian, peguam Datuk K Kumaraendran berhujah, pihak pendakwaan cuba menggunakan ‘pintu belakang’ agar laporan itu diterima masuk oleh mahkamah sebagai keterangan walhal tiada pihak yang tampil membuat aduan.

Peguam M M Athimulan pula berhujah, laporan itu tidak boleh diterima masuk sebagai keterangan kerana tiada seorang pun membuat laporan kepada mana-mana pegawai SPRM.

Sementara itu, Timbalan Pendakwa Raya Law Chin How berhujah, aduan yang diterima daripada pegawai atasan itu dikategorikan sebagai FIR bagi membolehkan siasatan dimulakan dan pasukan siasatan tidak bergantung pada laporan itu semata-mata ketika menjalankan siasatan.

Timbalan Pendakwa Raya Mohd Sophian Zakaria pula berhujah, SPRM mempunyai tatacara khusus yang memberi kuasa istimewa untuk menyiasat aduan dan maklumat yang diterima daripada pemberi maklumat.

Katanya mahkamah tidak boleh menyamakan tatacara tersebut dengan siasatan kes-kes lain kerana SPRM melindungi pemberi maklumat.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500.

Rasuah itu sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, selaku Pengerusi Bukan Eksekutif Felcra ketika itu, dituduh menerima rasuah daripada Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Tertuduh juga didakwa menerima suapan wang tunai untuk dirinya sebanyak RM335,500 daripada Norhaili Ahmad Mokhtar di bawah nama Zizie Izette atas sebab yang sama dan di tempat sama pada 19 Jun 2015.

Zizie Izette pula mengaku tidak bersalah atas pertuduhan bersubahat dengan suaminya melakukan perbuatan itu di tempat dan tarikh yang sama.


Arab Saudi buka visa umrah hari ini

Kementerian Haji dan Umrah Arab Saudi mengumumkan permohonan visa umrah 1444 Hijrah bagi jemaah luar negara dibuka mulai hari ini (14 Julai 2022).

Agensi Berita Arab Saudi (SPA) memetik kenyataan kementerian itu pada Rabu melaporkan, jemaah umrah dari dalam dan luar Arab Saudi akan mengerjakan ibadah umrah dan ziarah Masjid Nabawi mulai 30 Julai ini.

Syarat permohonan visa umrah boleh disemak di portal kementerian menerusi pautan https://haj.gov.sa/en/InternalPages/Umrah.

Bagi agensi umrah dan ziarah dari luar Arab Saudi yang ingin memohon lesen perkhidmatan umrah, maklumat lanjut boleh didapati di laman https://umralicense.haj.gov.sa.

Syarikat agensi umrah dan ziarah juga diingatkan untuk melampirkan dokumen pendaftaran perniagaan, keahlian IATA dan dokumen-dokumen berkaitan.

Menurut kenyataan itu, pemohon visa juga disyaratkan telah mengambil vaksinasi yang diiktiraf kerajaan Arab Saudi, selain menpunyai sijil lengkap vaksinasi yang diperakui sah negara masing-masing bagi menjamin pencegahan penularan Covid-19.

Sebelum ini, Arab Saudi bersetuju melanjutkan tempoh sah visa umrah daripada sebulan kepada tiga bulan tanpa mengenakan sebarang sekatan kepada jemaah untuk melawat mana-mana wilayah di negara itu.

Menteri Haji dan Umrah Arab Saudi Dr Tawfiq Al-Rabiah berkata susulan pelancaran perkhidmatan elektronik, semua pihak boleh memohon visa umrah, penginapan, pengangkutan dan perkhidmatan lain untuk ke Tanah Suci.

“Visa umrah akan dikeluarkan dalam tempoh kurang 24 jam dan tempoh sahnya akan dilanjutkan daripada satu hingga tiga bulan tanpa sebarang sekatan ke atas pelawat.

“Ini bermakna jemaah umrah boleh melawat mana-mana tempat di Arab Saudi menggunakan visa tiga bulan yang dikeluarkan,” katanya dalam kenyataan.

Sebelum ini, jemaah umrah hanya dibenar berada dalam lingkungan tertentu di Tanah Suci tanpa boleh memasuki wilayah lain, kecuali yang tiba dengan visa pelancongan.

Langkah terbaharu itu membolehkan jemaah umrah untuk melawat bandar lain di Arab Saudi tanpa sekatan, katanya sambil menjelaskan kementeriannya akan menawarkan segala kemudahan untuk meningkatkan industri pelancongan Arab Saudi. – Agensi


Jumlah kes harian Covid-19 membimbangkan, pematuhan SOP merosot

Sasaran untuk menurunkan kes Covid-19 dalam negara kepada sekurang-kurangnya 500 kes pada Mei mungkin sukar dicapai dan Kementerian Kesihatan (KKM) menyifatkan ia berpunca daripada kemerosotan kepatuhan kepada prosedur operasi standard (SOP) dikalangan orang ramai.

Menteri Kesihatan Datuk Seri Dr Adham Baba berkata kadar nilai kebolehjangkitan (Rt) negara ketika ini adalah 1.06 dan langkah-langkah yang lebih proaktif perlu dilaksanakan bagi mengelak berlaku ombak penularan baharu.

Jelasnya, KKM akan menumpukan langkah pencegahan dan kawalan pelaksanaan SOP yang lebih kemas di Sarawak, Pulau Pinang, Selangor dan Johor memandangkan kenaikan kes yang agak membimbangkan.

Sebelum ini, KKM mengunjurkan kes harian COVID-19 boleh menurun sehingga 500 pada Mei mengikut Rt kurang 1.0.

Malaysia mencatatkan jumlah kes positif COVID-19 harian sebanyak 1,739 kes semalam.

Mengenai situasi COVID-19 di Sarawak, Dr Adham berkata Rt di Sarawak ketika ini ialah 1.08 dan trend yang ditunjukkan membimbangkan.

Daripada 1,739 kes dicatatkan negara semalam, Sarawak melaporkan kes harian baharu sebanyak 443 kes.

Dr Adham berkata berdasarkan pemantauan dan analisis yang dijalankan bagi 2021, didapati trend COVID-19 di Sarawak semakin meningkat bermula pada 9 Januari lepas.

Menurutnya, sebanyak 39 kluster COVID-19 dikesan di Sarawak sejak awal tahun ini melibatkan komuniti berkaitan perhimpunan, aktiviti sosial dan juga rentas daerah.

Dr Adham berkata beliau dan beberapa pegawai kanan KKM akan ke Sarawak hari ini bagi membincangkan mengenai langkah segera yang perlu diambil, keperluan sumber bagi mengekang penularan jangkitan COVID-19, serta tindakan pencegahan dan kawalan bersama kerajaan Sarawak.

Keperluan sumber itu termasuklah sumber manusia, peralatan perubatan, peralatan perlindungan peribadi (PPE), logistik dan keperluan ujian makmal, katanya.

Beliau berkata mobilisasi dan peralatan serta kesiapsiagaan perlu diambil untuk menangani situasi tersebut di Sarawak termasuk penubuhan Pusat Kuarantin dan Rawatan COVID-19 Berisiko Rendah (PKRC) di beberapa kawasan bandar.


PMX sukar laksana pembaharuan kerana ada Zahid: KJ

Perdana Menteri, Datuk Seri Anwar Ibrahim dilihat sukar melaksanakan sebarang reformasi di dalam pentadbirannya kerana kewujudan timbalannya, Datuk Seri Ahmad Zahid Hamidi.

Menurut bekas menteri kesihatan, Khairy Jamaluddin berkata Anwar terikat dengan kerajaan perpaduan yang dibina bersama Barisan Nasional (BN) kerana tidak mendapat mandat yang jelas pada pilihan raya umum yang lalu.

“Walaupun tidak berlaku pilihan raya, Najib (Datuk Seri Najib Razak) tidak ada mandat tapi masih (ada) Pak Lah (Tun Abdullah Ahmad Badawi) punya mandat. Mandat itu jelas. Maknanya dia tak perlu ada Zahid Hamidi, kerajaan perpaduan. Anwar tidak ada mandat yang 100%, ia bukan mandat dia.

“Dalam keadaan tersebut Anwar tidak ada outright mandate, malah dia tak ada kemenangan yang jelas pun. Jadi dalam keadaan dia terpaksa kerajaan diuji…terpaksa usung benda ini…Zahid Hamidi semua ini, dia tak dapat fleksibiliti mandat yang jelas itu. Kalau dia dapat mandat yang jelas, bro tidak boleh menahan diri sebab hari pertama dah berlaku (reformasi).

“Tapi sebab dia terpaksa bawa benda ini…Zahid ini…Ponorogo. Dia tak boleh buat. Macam mana dia nak buat reformasi? Kena lantik GLC, nak cakap pasal tata kelola tapi bila pandang kanan Zahid ada di situ. Susahlah bro…Ini kebenarannya,” katanya pada program Keluar Sekejap yang disiarkan di Youtube.

Namun Khairy sempat mempertahankan Anwar sambil mengatakan Pengerusi Pakatan Harapan (PH) itu masih baru dalam pentadbirannya untuk menunaikan semua agenda reformasinya.

Sebelum itu, bekas Naib Ketua Pemuda UMNO, Shahril Hamdan berkata beliau tidak melihat sebarang agenda pembangunan kerajaan perpaduan pimpinan Anwar itu.

“Saya ada bagi skor prestasi A- waktu itu tapi sekarang selepas lima bulan hampir enam bulan, saya terpaksa mengatakan mungkin sudah tiba masa utk kerajaan menunjukkan perincian agenda pembangunan mereka. Kalau agenda reformasi ini maaf saya kata saya tidak melihat urgency, perincian.

“Nak banding dengan Najib, ucapan pertama beliau sebagai PM, sudah masuk spesifik (agenda). Dia sudah beri gambaran ISA akan dikaji semula dan akan dimansuhkan. Tak lama selepas itu beliau cakap soal program transformasi ekonomi, transformasi kerajaan, transformasi politik dan sebagainya. Tapi sekarang (Anwar) sudah lima bulan, saya tak pasti adakah terlalu awal untuk kita tahu agenda yang jelas?,” katanya.

Menurut Khairy yang juga bekas Ahli Parlimen Rembau, kebanyakan reformasi dicadangkan itu memerlukan masa.

“Ya masih terlalu awal, tak sampai enam bulan lagi dan banyak reformasi yang dicadangkan itu memerlukan masa. Penggubalan undang-undang baharu, libat urus dengan pemegang taruh…saya rasa PMX jelas bahawa beliau komited, istiqamah dengan reformasi kerajaan dengan tata kelola yang nak dibawa dan hanya memerlukan sedikit lagi masa. Itu alasan standard. Itu yang pertama.

“Kedua, ya betul Najib dalam ucapan pertama sudah ada perancangan A-Z. Tempoh yang Pak Lah bagi kepada Najib di mana Pak Lah umumkan beliau akan berundur dalam tempoh setahun, Najib gunakan tempoh itu untuk…dia panggil penasihat polisi, buat manual apa yang perlu dibuat untuk hari pertama hingga hari ke-100,  memang kemas cara dia umumkan visinya,” katanya.

Sebelum ini pertubuhan hak asasi manusia, Suara Rakyat Malaysia (SUARAM) menggesa supaya kerajaan campuran menunaikan janji reformasi yang diwar-warkan selama ini.

SUARAM menuntut supaya Anwar membuat pembaharuan sistem yang diperjuangkan selama ini dan jika gagal melaksanakannya, beliau akan dilihat sebagai perdana menteri paling teruk.


249,646 murid dapat manfaat bekalan lokar di 626 sekolah: Radzi

Kementerian Pendidikan (KPM) akan membekalkan lokar ke 626 sekolah dua sesi bagi fasa pertama dengan kerja pemasangan dijangka siap sepenuhnya akhir bulan ini.

Kemudahan itu bakal memanfaatkan 249,646 murid sekolah rendah sebagai antara tujuh inisiatif KPM bagi menangani isu beg berat.

Menteri Kanan Pendidikan Datuk Dr Radzi Jidin berkata bagi fasa pertama, lokar berkenaan akan dibekalkan kepada murid tahap satu iaitu Tahun Satu dan Tahun Dua dengan fasa kedua dijadualkan tahun depan.

“Ini merupakan sejarah dalam sejarah Kementerian Pendidikan Malaysia… tidak pernah kita bekalkan lokar untuk kelas-kelas di mana-mana sekolah pun.

“Daripada tujuh inisiatif, kita belanjakan RM37.3 juta untuk membekalkan lokar ke 626 sekolah dua sesi di seluruh negara.

“Sepertimana dalam lagu Guru Malaysia tunai tetap kami tunaikan. Hari ini jika pada 6 Mac 2022 kita berjanji…dan hari ini… manifestasi bahawa apa yang kita janji, kita tunaikan untuk anak-anak kita di sekolah-sekolah seluruh negara,” katanya pada Majlis Penyerahan Lokar Fasa Pertama di SK Gombak Setia, hari ini (5 Oktober 2022).

Hadir sama Ahli Parlimen Gombak yang juga Menteri Kanan Perdagangan Antarabangsa dan Industri Datuk Seri Mohamed Azmin Ali. Program penyediaan lokar di sekolah-sekolah rendah dilancarkan bertujuan menangani isu beg berat adalah antara tujuh inisiatif yang dijalankan KPM.

Dr Radzi berkata KPM mengambil pendekatan yang menyeluruh yang tidak pernah dilaksanakan sebelum ini dalam menumpukan kepada perkara-perkara struktur yang telah lama tidak diselesaikan.

“Alhamdulillah kita lihat bahawa penyelesaian ini (lokar) telah menunjukkan satu kesan atau impak yang cukup baik kepada anak-anak kita di sekolah.

“Di Parlimen Gombak ada tiga puluh lapan buah sekolah dua sesi yang bakal menerima lokar ini dan saya dimaklumkan lima sekolah telah selesai pemasangan sepenuhnya,” katanya.

Menurutnya KPM sentiasa memberikan yang terbaik kepada pelajar bagi memastikan generasi pewaris negara dapat mengikuti pendidikan dalam keadaan yang kondusif dan dapat membantu mereka membentuk karakter, jati diri dan menjadi insan yang mampu bersaing di mana sahaja mereka dicampakkan.

Pada majlis itu Dr Radzi juga berkata antara inisiatif lain dalam menangani isu beg sekolah berat antaranya adalah untuk memastikan bahawa buku latihan untuk setiap subjek ini dihadkan kepada dua sahaja.

“Kerana apa? Kita turun ke bawah ada subjek-subjek tertentu atau mata pelajaran tertentu di mana buku latihannya sampai lima hingga enam. Maka dia bawa enam buku latihan.

“Jadi kita kaji satu-satu kita hadkan kepada dua sahaja. Setiap mata pelajaran kita hadkan kepada dua buku latihan. Bagi buku aktiviti kita hadkan kepada buku aktiviti Kementerian Pendidikan sahaja.

“Selain daripada itu, kita dapati apabila jumlah mata pelajaran atau subjek banyak setiap hari maka jumlah buku yang dibawa adalah amat banyak. Ada sesetengah kelas, murid terpaksa melalui enam atau tujuh mata pelajaran berbeza setiap hari.

“Bayangkan tujuh mata pelajaran atau enam mata pelajaran dengan buku latihan, buku aktiviti dan sebagainya… maka kita tahu bahawa tentunya beg ini adalah amat berat bagi mereka khususnya untuk anak-anak kecil di tahun satu, dua dan tiga,” katanya.

Sehubungan itu, Dr Radzi berkata KPM menetapkan supaya jumlah mata pelajaran bagi Tahap Satu dikurangkan di antara tiga sehingga empat mata pelajaran sahaja sehari.

“Bukan sahaja dalam konteks mengurangkan berat beg tetapi juga membolehkan murid ini tidak menerima tekanan kerana terpaksa menyiapkan kerja rumah untuk tujuh mata pelajaran dan alhamdulillah kita dapati pendekatan ini diterima baik di sekolah-sekolah di seluruh negara,” katanya.


Perikatan Nasional penyelamat ketika rakyat susah: Tuan Ibrahim

Rakyat perlu memberi peluang semula kepada Perikatan Nasional (PN) pula untuk menubuhkan Kerajaan Persekutuan dan Negeri, selepas Pilihan Raya Umum Ke-15 (PRU-15), bagi meneruskan segala dasar yang tertangguh setelah 17 bulan mentadbir sebelum ini.

Sambil melihat kepada jasa besar Bersatu apabila keluar dari ‘khemah besar’ Pakatan Harapan (PH), Timbalan Presiden PAS Datuk Seri Tuan Ibrahim Tuan Man berkata Allah mengangkat Tan Sri Muhyiddin Yassin menjadi Perdana Menteri, tatkala Covid-19 melanda negara.

“Bila kita (Perikatan Nasional) ambil alih kerajaan daripada PH, Covid tengah melanda negara dengan hebat. Jika kita lihat macam mana mentadbir waktu itu rakyat pun terkejut… bila Tan Sri Muhyiddin bersama Kabinet mengeluarkan puluhan bilion ringgit.

“Siapa ada datang tanya, mari mana duit ni? Sebab (ketika) zaman PH kata duit tak ada… negara digambarkan hampir bankrap. (Tapi) bila Covid melanda, kerajaan (Perikatan Nasional) bagi semua pada rakyat… semua pesakit Covid-19 dapat rawatan percuma… tak bayar satu sen pun.

“Kerajaan tanggung semua di hospital… penuh. Akhir kita buka dewan, dewan penuh. Kita guna hotel semua kerajaan tanggung. Waktu itu rakyat susah. Sebab tak boleh keluar bekerja, takut Covid… macam mana rakyat tak boleh kerja… hutang bank kena bayar… sewa rumah kena bayar… makan kena sedia.

“Kerajaan hantar bakul makanan kepada semua seluruh negara. Hantar bakul makanan, percuma. Kerajaan tanggung bertahun tuan-tuan. Saya tak tahulah macam mana kalau zaman itu PH memerintah negara,” katanya pada ceramah umum Perikatan Nasional di Kampung Kuala Lanar, Lipis, Pahang, malam tadi (9 November 2022).

Bagi PRU-15 pada 19 November ini, Tuan Ibrahim akan bertanding atas tiket Perikatan Nasional di kawasan Dewan Undangan Negeri (DUN) Cheka di dalam Parlimen Lipis. Hadir sama pada majlis itu ialah calon Perikatan Nasional Parlimen Lipis, Datuk Dr Mohamad Shahrom Osman.

Mengulas lanjut, Tuan Ibrahim meminta semua pihak, termasuk UMNO dan Barisan Nasional (BN), sedar dan ingat jasa besar Bersatu apabila parti itu keluar daripada PH untuk menyelamatkan negara, sehingga terbentuknya Kerajaan Perikatan Nasional.

Menteri Sumber Asli dan Air itu berkata jika tidak kerana Bersatu keluar daripada gabungan – khemah besar – itu, entah apa yang akan berlaku kepada rakyat dan negara sekarang di bawah pentadbiran PH.

Malah, katanya jika Bersatu tidak keluar daripada PH, walaupun sesetengah pemimpinnya telah menjadi menteri, UMNO, Barisan Nasional dan PAS sekarang ini kekal menjadi pembangkang.

“Sebab itu bagi PAS kita fikir pada waktu mengundi… tiga tahun PAS berusaha supaya tiga parti (PAS, Bersatu, UMNO) duduk bersama. Cukuplah orang Melayu berpecah. Kalau kita bersama membentuk gabungan tiga-tiga parti negara akan stabil, politik akan lebih baik.

“Ramai yang minta demikian… PAS berusaha tiga tahun supaya tiga-tiga dapat duduk bersama. Tapi UMNO ni tak boleh terima Bersatu. Mula-mula okey. Lepas itu KO. Dia tak boleh terima. Dia kata Bersatu ni pengkhianat… macam-macamlah.

“UMNO menjadi sebahagian daripada Kerajaan Persekutuan bila Bersatu keluar daripada PH. Jasa Bersatu besar. Ada orang tuduh (Tan Sri) Muhyiddin (Yassin) sebagai pengkhianat.

“Dia (Muhyiddin) bukan pengkhianat, dia penyelamat. Kalau dia tak keluar daripada PH… satu penggal PH perintah, hancur negara. Itu pun 22 bulan macam-macam berlaku.

“Tapi Allah takdirkan Tan Sri Muhyiddin jadi Perdana Menteri. Kabinet berjalan, alhamdulillah. Masa itu hubungan tiga-tiga parti (PAS, Bersatu, UMNO) sangat baik. Sampai dalam mesyuarat Muafakat Nasional setuju mengekalkan Tan Sri Muhyiddin sebagai Perdana Menteri selepas PRU-15. Ini keputusan waktu itu.

“Tapi dah jadi sejarahlah ya. Sebab itu bila kita runding, kita bincang kita perlu suara besar, Perikatan Nasional perlu menang banyak kerusi supaya politik negara kita stabil,” katanya.


15 kematian, Pahang tertinggi

Negara semalam mencatat jumlah kes kematian harian kedua terendah sejak 1 Januari lalu, apabila 15 pesakit meninggal dunia akibat komplikasi Covid-19, termasuk enam kes ‘brought in death’ (BID).

Kementerian Kesihatan (KKM) memaklumkan jumlah kematian terkumpul sejak wabak itu menular awal 2020 lalu kini sebanyak 31,738 kes, termasuk 6,407 kes BID.

Sebelum ini negara merekodkan jumlah kematian terendah sebanyak 11 kes pada 8 Januari lalu.

Berdasarkan statistik laman sesawang kendalian KKM, Covidnow yang dikemas kini pagi ini, Pahang mengatasi negeri-negeri lain buat pertama kali apabila mencatat empat kematian semalam, termasuk dua kes BID.

Keseluruhannya negeri itu mencatat 787 kes kematian, kelima terendah berbanding negeri dan Wilayah Persekutuan lain. Jumlah itu termasuk 100 kes BID.

Sehingga semalam, Pahang merekodkan 97,708 kumulatif kes positif dengan 94,666 pesakit telah sembuh dan 2,255 kes masih aktif, menurut Covidnow.

Daripada jumlah kes aktif itu, seramai 1,330 pesakit menjalani kuarantin di rumah; 704 ditempatkan di PKRC; 204 dimasukkan ke hospital; dan 17 pesakit dirawat di unit rawatan rapi (ICU) dengan 11 daripadanya memerlukan alat bantuan pernafasan.

Sejak Program Imunisasi Covid-19 Kebangsaan (PICK) dilancarkan 24 Februari tahun lalu sehingga 11 Januari lalu, sebanyak 2,663,092 dos vaksin telah diberikan kepada populasi yang layak di negeri itu.

Daripada jumlah itu, sebanyak 70.1 peratus atau 1,176,270 populasi telah lengkap divaksin, manakala 71.0 peratus atau 1,192,056 lagi menerima sekurang-kurangnya suntikan pertama daripada vaksin dua dos atau vaksin dos tunggal.

Sejak Oktober lalu pula, seramai 304,091 penduduk negeri itu telah menerima suntikan dos penggalak.

Sebanyak 16 daripada 372 kluster juga masih aktif di Pahang, dengan lima daripadanya membabitkan kluster import; diikuti masing-masing empat kluster tempat kerja dan komuniti; kumpulan berisiko tinggi (dua); dan pendidikan (satu).

Sementara itu, KKM juga memaklumkan Johor, Kelantan dan Perak masing-masing merekodkan dua kes kematian, diikuti masing-masing satu di Negeri Sembilan, Sabah, Selangor, Terengganu, dan Kuala Lumpur.

Tiada kes kematian akibat Covid-19 dilaporkan di Kedah, Melaka, Perlis, Pulau Pinang, Sarawak, Labuan dan Putrajaya

Jumlah terkumpul positif Covid-19 di negara ini sehingga semalam sebanyak 2,795,233, dengan 2,723,599 pesakit telah sembuh, manakala 39,896 kes masih aktif.

Daripada jumlah kes aktif itu seramai 32,550 pesakit menjalani kuarantin di rumah; 3,666 ditempatkan di PKRC; 3,465 dimasukkan ke hospital; dan 215 pesakit dirawat di ICU, dengan 105 daripadanya memerlukan alat bantuan pernafasan.


Kuasa Melayu hilang selamanya jika PH laksana ‘gerrymandering’

Pakatan Harapan dalam manifestonya berjanji akan mengatasi isu ketidakseimbangan (malapportionment) saiz pengundi di kawasan-kawasan pilihan raya di Malaysia. Untuk itu, had sisihan sebanyak 30 peratus daripada purata saiz populasi pengundi akan ditetapkan bagi setiap kawasan pilihan raya.

Ini adalah selaras dengan amalan persempadanan semula kawasan pilihan raya sebelum ini sepertimana yang ditetapkan oleh Perlembagaan Persekutuan.

Dalam bahasa yang mudah, jumlah pengundi dalam sesuatu kawasan pilihan raya akan ditentukan supaya tidak lebih atau kurang 30 peratus daripada saiz purata pengundi yang sepatutnya bagi setiap kawasan pilihan raya.

Sebagai contoh, Malaysia mempunyai 21 juta pengundi dengan 222 kawasan Parlimen. Maka saiz purata pengundi yang ideal bagi setiap kawasan Parlimen ialah 94,600 orang.

Jika formula sisihan 30 peratus diguna pakai, bermakna jumlah pengundi maksima yang boleh diterima bagi setiap kawasan pilihan raya ialah 125,800 orang (30 peratus melebihi saiz purata) dan saiz minima pula ialah 62,436 orang (30 peratus kurang daripada saiz purata).

Jumlah pengundi di satu kawasan pilihan raya yang lebih daripada jumlah maksima atau kurang daripada jumlah minima akan dikira sebagai tidak seimbang.

Masalah ‘malapportionment’ telah berlaku sejak sekian lama sehinggakan ada kawasan Parlimen yang mempunyai jumlah pengundi melebihi saiz sisihan maksima 30 peratus secara melampau.

Sebagai contoh, Bangi mempunyai pengundi seramai 302,786 orang atau 320 peratus lebih tinggi daripada jumlah purata pengundi yang sepatutnya. Oleh itu, jumlah pengundi di Parlimen Bangi dikira sebagai tidak seimbang.

Untuk memperbetulkan masalah ketidakseimbangan ini, Parlimen Bangi mungkin boleh dipecahkan kepada tiga kawasan Parlimen, menjadikan pengundi bagi setiap kawasan berjumlah lebih kurang 106,000 orang, iaitu dalam julat sisihan 30 peratus. Ini kiraan secara kasar tanpa mengambil kira jumlah purata pengundi yang akan berubah apabila berlaku pertambahan kerusi.

Untuk memahami skala masalah ketidakseimbangan secara lebih menyeluruh, saya senaraikan kawasan-kawasan Parlimen yang mempunyai jumlah pengundi melebihi nilai sisihan 30 peratus berdasarkan kiraan jumlah kerusi Parlimen semasa di Semenanjung Malaysia. Saya pecahkan kerusi-kerusi ini mengikut parti yang menang dalam PRU-15 yang lalu.

Kerusi yang dimenangi oleh PH/DAP (11):

Klang – 208,854
Damansara – 238,287
Puchong – 152,598
Bangi – 302,786
Rasah – 155,736
Seremban – 157,238
Kota Melaka – 164,140
Kluang – 132,342
Iskandar Putri – 222,050
Kulai – 151,082
Gopeng – 143,657

Kerusi yang diemangi oleh PH/PKR (14):

Sungai Petani – 168,831
Tambun – 160,558
Shah Alam – 165, 287
Sungai Buloh – 158,090
Petaling Jaya – 195,264
Subang – 230,616
Pandan – 148,635
Ampang – 133,381
Gombak – 205,537
Selayang – 181,187
Batu Pahat – 133,997
Tebrau – 223,837
Pasir Gudang – 197,888
Johor Bahru – 136,504

Kerusi yang dimenangi oleh PH/AMANAH (4):

Kota Raja – 244,159
Sepang – 167,579
Hulu Langat – 166,582
Pulai – 165,217

Kerusi yang dimenangi oleh PN/BERSATU (2):

Padang Serai – 133,867
Merbok – 132,052

Kerusi yang dimenangi oleh PN/PAS (7):

Hulu Selangor – 154,212
Kapar – 188,971
Kuala Langat – 148,446
Kemaman – 139,423
Marang – 131,756
Baling – 132,182
Kuala Kedah – 132,553

Kerusi yang dimenangi oleh UMNO/BN (1):

Rembau – 133,416

Jika dijumlahkan, PH mempunyai 29 kerusi tidak seimbang, PN (9 kerusi) dan BN (1 kerusi). Katakan secara kasarnya semua kawasan ini dipecah dua untuk menjadikan ianya lebih seimbang, kecuali Bangi dipecah tiga, maka PH akan mendapat tambahan 30 kerusi, PN (9) dan BN (1).

Jika semua faktor kekal sama dan diandaikan semua kerusi ‘incumbent’ yang dimenangi oleh parti-parti dalam PRU-15 dikira kerusi selamat bagi parti masing-masing, maka PH+MUDA akan mendapat 112 kerusi selamat (82+30), PN 83 kerusi selamat (74+9) dan BN 31 kerusi selamat (30+1).

Kiraan kasar ini tidak termasuk pertambahan kerusi di Sabah dan Sarawak dan jumlah kerusi di negeri yang sepatutnya berkadaran dengan peratus pengundi di negeri tersebut. Ia juga tidak mengambil kira formula perbezaan jumlah pengundi bandar dan luar bandar yang memberi kelebihan kepada kerusi-kerusi di luar bandar.

Tetapi tunggu dulu. Kerusi selamat bagi PH tidak semestinya 112. Ia mungkin lebih daripada itu. Kenapa? Kerana ada satu lagi faktor yang menyebelahi pihak kerajaan dalam proses persempadanan semula kawasan pilihan raya iaitu ‘gerrymandering’.

Apa itu ‘gerrymandering’?

Ia adalah satu bentuk teknik pecahan sempadan pilihan raya yang boleh dimanipulasi untuk memberi kelebihan kepada parti tertentu, terutamanya parti kerajaan. Ia boleh dilakukan melalui dua cara:

i. Pemecahan (cracking) – sempadan pilihan raya bagi kawasan yang dimenangi secara tipis oleh parti lawan diubah dengan mengeluarkan penyokong parti lawan ke kawasan lain.

ii. Penyumbatan (packing) – penyokong parti lawan dipindahkan keluar daripada kawasan-kawasan pilihan raya yang dimenangi tipis oleh parti lawan dan dimasukkan ke dalam satu kawasan pilihan raya kubu kuat parti lawan.

Sebagai contoh, PN menang kerusi Kuala Langat dengan majoriti 1,833 undi sahaja. Kaedah ‘cracking’ boleh digunakan dengan mengeluarkan sebahagian pengundi Melayu (yang lebih cenderung untuk mengundi PN) ke Kota Raja yang dimenangi oleh PH dengan majoriti besar, iaitu 71,142 undi.

Dengan cara ini, kerusi Kuala Langat tidak lagi selamat untuk PN. Kerusi Kota Raja pula kekal selamat untuk PH. Kemasukan sebahagian penyokong PN ke Kota Raja tidak menjejaskan kedudukan PH kerana kerusi itu dimenangi dengan majoriti yang besar.

Jikapun kerusi Kuala Langat yang disandang oleh PN dipecah dua, kedua-dua kerusi itu boleh menjadi kerusi selamat PH melalui kaedah “gerrymandering”. Ini bermakna dalam PRU-16 nanti, PH akan menambah dua kerusi selamat, manakala PN kehilangan satu kerusi ‘incumbent’.

Satu lagi contoh ialah Pontian. Kerusi ini dimenangi oleh UMNO/BN dengan majoriti 5,578 undi. Kerusi Pontian yang mempunyai 68 peratus pengundi Melayu, 30 peratus Cina, 1 peratus India dan 1 peratus lain-lain mungkin tidak selamat untuk UMNO/BN jika parti itu menjadi sekutu PH dalam PRU-16.

Jika trend sentimen pengundi Melayu pasca PRU-15 berterusan, undi Melayu berkemungkinan beralih dengan lebih signifikan kepada PN.

Untuk menjadikan Pontian lebih selamat bagi PH atau sekutunya, sebahagian daripada pengundi Melayu yang cenderung untuk mengundi PN di Pontian boleh dipindah keluar ke Kulai, iaitu kawasan majoriti pengundi Cina yang dimenangi oleh DAP dengan majoriti 36,023 undi.

Apabila ini dilakukan, peratusan pengundi Melayu akan berkurang dan peratusan pengundi Cina akan bertambah di Pontian. Jika UMNO bertanding sebagai sekutu PH di Pontian dalam PRU-16, parti itu akan bergantung kepada undi Cina (yang mana lebih 90% cenderung untuk mengundi PH atau sekutunya) untuk menang, sepertimana MCA sebelum ini bergantung kepada undi Melayu untuk menang. Itulah juga yang berlaku kepada Bersatu semasa parti itu berada di dalam PH.

Jika hal ini berlaku, landskap politik Malaysia mungkin akan berubah untuk suatu tempoh yang lama. Jika tidakpun, ia mungkin akan berubah buat selama-lamanya. Kuasa politik Melayu yang selama ini diwakili oleh parti-parti Melayu akan beransur hilang.

Pertembungan politik pada masa hadapan adalah antara PN yang mendominasi di kawasan majoriti Melayu luar bandar dan separa bandar, dan PH yang mendominasi kawasan majoriti bukan Melayu dan bandar. UMNO akan menjadi komponen kecil dalam sebuah gabungan politik yang didominasi oleh parti bukan Melayu dan pelbagai kaum.

Dengan proses urbanisasi yang lebih pesat dan pendaftaran pengundi secara automatik, jumlah pengundi akan bertambah dengan lebih banyak di kawasan-kawasan bandar. Berkemungkinan lebih banyak kerusi campuran (ethnically mixed seats) akan diwujudkan di kawasan bandar di mana pengundi Melayu walaupun jumlah mereka akan bertambah di kawasan ini, tetapi tidak menjadi pengundi majoriti bagi sesuatu kawasan Parlimen.

Ini boleh dilakukan melalui kaedah “gerrymandering”. Jadi setinggi mana pun peratus keluar mengundi orang Melayu, tidak akan mengembalikan kuasa politik Melayu.

Pemenang yang paling besar dalam permainan politik ini ialah PH. Kerana itu parti-parti di dalam PH rela untuk tidak mengaut untung jangka masa singkat pada masa ini, asalkan mereka dapat meraih laba politik jangka panjang.

DAP walaupun menang 40 kerusi, rela menerima empat jawatan Menteri sahaja di dalam Kabinet. Berbeza dengan UMNO yang hanya menang 26 kerusi, tetapi mendapat enam jawatan Menteri. DAP tahu dalam tempoh tidak berapa lama lagi, UMNO mungkin akan datang kepada parti itu untuk meminta kerusi selamat.

Bagi DAP, memperbetulkan “malapportionment” adalah sesuatu yang telah lama diperjuangkan oleh parti itu. Semasa kerajaan PH memerintah selama 22 bulan sebelum ini, harapan untuk merealisasikan perjuangan tersebut tidak kesampaian kerana PH tidak mempunyai majoriti 2/3 di Parlimen. Tanpa majoriti 2/3, pindaan Perlembagaan untuk menambah jumlah kerusi Parlimen tidak boleh dibuat.

Peluang keemasan tiba-tiba muncul dalam kerajaan campuran PH-BN apabila kerajaan ini mempunyai majoriti 2/3 di Parlimen. Peluang ini tidak boleh dilepaskan “at all cost”, sekalipun mereka terpaksa menerima pelbagai gelaran tidak enak apabila dituduh berbohong, tidak konsisten dalam perjuangan menolak kleptokrasi dan lain-lain.

Ini tidak menjadi masalah besar. Lagu “hoi ya hoi” itu pun tak lama lagi akan dilupakan orang.

Bagi DAP dan parti-parti lain dalam PH, biarlah rugi secupak sekarang asalkan untung segantang kemudian.

Saya coretkan senario ini berdasarkan kemungkinan-kemungkinan yang akan berlaku jika semua faktor kekal sama. Kecualilah berlaku perubahan besar dalam pola mengundi. Apapun, saya dan anda semua tidak boleh meramal masa hadapan.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Banjir di Jempol, Gemas terburuk dalam tempoh 50 tahun

Kedatangan 2022 membawa kepiluan buat lebih 100 penduduk Felda Palong Satu di sini apabila kediaman mereka dilanda banjir selepas hujan lebat lebih 10 jam semalam.

Pengerusi Jawatankuasa Kemajuan dan Keselamatan Rancangan Felda Palong Satu Johar Dollah berkata beliau mula menyedari kejadian itu selepas 7 malam semalam apabila sebuah rumah dinaiki air hingga paras pinggang sebelum menjelang tengah malam beberapa rumah lain turut dinaiki air hingga paras pinggang dan bahu, menurut laporan Bernama.

“Kita (penduduk) memang tak jangka banjir berlaku memandangkan hujan lebat seperti ini pernah terjadi pada 2011 tapi kesannya tidak seteruk ini walaupun kawasan ini kerap berlaku banjir kerana terletak di kawasan rendah dan berdekatan anak sungai.

“Air memang naik dengan cepat dan kita tak mampu buat apa-apa. Kalau dulu hanya tujuh ke lapan rumah dinaiki air tetapi kali ini lebih 20 rumah, penduduk dipindahkan ke pusat pemindahan sementara (PPS) Sekolah Kebangsaan (SK) Felda Palong Sat pada pukul 3 pagi,” katanya ketika ditemui di PPS itu yang menempatkan 96 orang daripada 19 keluarga di sini hari ini.

Johar berkata bencana berkenaan bagaimanapun tidak melibatkan kehilangan nyawa setakat ini.

Dalam pada itu, Ahli Parlimen Jempol Datuk Mohd Salim Mohd Sharif berkata pihaknya akan menyegerakan bantuan wang ihsan RM1,000 kepada keluarga terjejas dan jumlah sebenar keluarga akan dikenal pasti selepas urusan pemindahan mangsa ke PPS selesai.

Beliau berkata selain PPS Palong Satu, tiga lagi PPS turut dibuka setakat 4 petang tadi iaitu PPS Kampung Datuk Johan, Kampung Baru Rompin dan Sekolah Jenis Kebangsaan Tamil Ladang Sialang yang menempatkan 177 orang daripada 40 keluarga.

Tinjauan Bernama di Gemas setakat 2.30 petang tadi mendapati laluan menuju ke daerah itu berdekatan jalan memasuki Kem Syed Sirajuddin dinaiki air dan tidak boleh dilalui oleh kenderaan ringan.

Penduduk Taman Pinggiran Sungai Kelamah, Kamaruddin Idris, 63, menyifatkan banjir itu sebagai terburuk di Gemas dalam tempoh 50 tahun dengan air naik secara mendadak dalam masa hanya 10 minit pada pukul 4 pagi hingga menyebabkan penduduk tidak sempat menyelamatkan apa-apa barang.

“Rumah ditenggelami air lebih paras bahu, kami hanya mampu melihat sahaja, habis semua barang tidak dapat diselamatkan. Kami dipindahkan oleh anggota polis, bomba dan Angkatan Pertahanan Awam awal pagi tadi menaiki bot ke PPS terdekat termasuk PPS SK Jelamah.

“Kejadian itu merupakan bencana terburuk sejak 1971. Memang tak sangka langsung, ingatkan lepas banjir di Jelebu baru-baru ini, di sini tak berlaku teruk sebegini, namun kami semua reda,” katanya yang berpindah ke PPS Sk Jelamah bersama empat ahli keluarganya.


Kenyataan MP PKR Hulu Langat biadab, kata Awang Hashim

Ahli Parlimen (Perikatan Nasional) Pendang, Datuk Awang Hashim, meminta Yang Dipertua Dewan Rakyat, Datuk Johari Abdul, mengambil tindakan terhadap Ahli Parlimen (MP) Hulu Langat, Mohd Sany Hamzan, yang mengeluarkan perkataan biadab semalam.

Awang ketika menjelaskan kekecohan semalam memberitahu bahawa beliau menyatakan: “kami tak mahu menjadi kera.”

Bagaimanapun, katanya Mohd Sany membalas dengan berkata: “Pendang beruk.”

Menurutnya, tindakan MP Hulu Langat menyalahi Peraturan Mesyuarat Perkara 36(4), iaitu penggunaan sesuatu bahasa, perkataan atau ungkapan yang kurang sopan (biadab) atau apa-apa pernyataan seksis oleh Ahli-ahli Dewan adalah merupakan kesalahan.

Bagaimanapun, Johari berkata tidak `clear’ (jelas) mendengar kata-kata yang diucapkan oleh Hulu Langat menyebabkan Awang meminta perkara itu diteliti.

Ketika Awang menyuarakan perkara ini, Lip Lim Eng (PH-Kepong), menyampuk dengan mempersoalkan mengapa perkara ini tidak dibangkitkan semalam.

Bagaimanapun, Awang membalas dengan meminta Lim Eng diam kerana tidak tahu apa-apa mengenai perkara dibangkitkannya. – Harakah


PM kata RUU dibentang Julai, tapi Anwar gesa Mei pula

Datuk Seri Anwar Ibrahim meminta supaya Perdana Menteri Datuk Seri Ismail Sabri Yaakob membentangkan segera Rang Undang-Undang (RUU) Anti Lompat Parti pada akhir Mei dan tidak menunggu sehingga Julai depan nanti.

Ketua Pembangkang itu nampaknya seakan tidak mahu RUU tersebut ditangguhkan atau dilewatkan, ia meskipun Ismail Sabri sudah memberi jaminan RUU akan dibentang pada Julai bagi memastikan semua perkara diteliti terlebih dahulu.

“Kita usulkan supaya sesi berikutnya, harapannya selewat-lewatnya sebelum akhir Mei ini. Saya harap, Perdana Menteri dapat memberikan persetujuan,” katanya semasa perbahasan dalam sidang khas Dewan Rakyat hari ini.

Anwar berkata langkah menyegerakan itu bertujuan bagi memastikan ia selari dengan tindakan pembangkang yang akan menyokong keputusan kerajaan meminda Perkara 10 Perlembagaan dan memberi laluan kepada RUU Anti Lompat Parti untuk dibentang selepas ini.

“Ini bagi membolehkan kita tahu pindaan ini berlaku khusus untuk memenuhi maksud kita dalam meminda atau mengadakan RUU ini, supaya Yang Berhormat akan mendapat kepastian yang dimaksudkan dengan pindaan ini, yang kita tahu adalah dengan menterjemahkannya dalam RUU Antilompat Parti ini.

“Saya harap jawatankuasa berkenaan akan segera bermesyuarat dan mencari kesepakatan supaya dapat dibentang, dibahas dan diluluskan secepat mungkin,” katanya lagi.

Terdahulu, Ismail Sabri berkata kerajaan menyasarkan untuk membentangkan RUU Anti Lompat Parti pada sesi Parlimen Julai ini.

Beliau berkata kerajaan tidak ada niat untuk melewat-lewatkan atau tidak membentangkan Akta Anti Lompat Parti, namun ada beberapa perkara yang perlu diselesaikan terlebih dahulu termasuk pindaan RUU Perlembagaan (Pindaan) (No. 3) 2022 yang akan dibentangkan esok.

“Ada pihak yang terkeliru cuba memainkan isu seolah-olah kerajaan tidak ikhlas dalam soal membentang Akta Anti Lompat Parti,” katanya semasa menghadiri taklimat khas mengenai RUU Perlembagaan (Pindaan) (No. 3) 2022.

Jelasnya, pindaan perlembagaan Artikel 10 adalah untuk membolehkan Akta Anti Lompat Parti dibentangkan di Parlimen, kerana tanpa pindaan kepada Artikel 10 mana-mana undang-undang yang dibentangkan atau diluluskan tidak boleh terpakai kerana akan bertentangan dengan Artikel berkenaan.